**ШЫМКЕНТ ҚАЛАСЫ БОЙЫНША ТЕКСЕРУ**

**КОМИССИЯСЫ**

**«Шымкент қаласының табиғи ресурстар және табиғатты пайдалануды реттеу басқармасына және оған бағынысты ұйымдарына бюджеттен бөлінген қаржылардың іске асырылуына тиімділік аудит жүргізу» аудиторлық іс-шарасы бойынша жүргізілген аудиттің нәтижелеріне АУДИТОРЛЫҚ ҚОРЫТЫНДЫ**

**ШЫМКЕНТ**

**2019 жыл**

**МАЗМҰНЫ**

**І. Кіріспе бөлік**

1.1. Аудиторлық іс-шараның атауы.....................................................

1.2. Мемлекеттік аудиттің мақсаты.....................................................

1.3. Мемлекеттік аудиттің объектілері ...............................................

1.4. Мемлекеттік аудит тобының құрамы ..........................................

1.5. Мемлекеттік аудитпен қамтылған кезең .....................................

**ІІ. Негізгі (талдамалық) бөлік**

2.1. Шымкент қаласының табиғи ресурстар және табиғатты пайдалануды реттеу басқармасының және оған бағынысты ұйымдардың ағымдағы 2017-2019 жылғы жай-күйін жиынтық талдау........................

2.2. Шымкент қаласының табиғи ресурстар және табиғатты пайдалануды реттеу басқармасының және оған бағынысты ұйымдарға жүргізілген мемлекеттік аудиттің жиынтық нәтижелері..........................

2.6. Мемлекеттік аудит объектілері қызметінің әлеуметтік-экономикалық дамуға әсерін бағалау...........................................................

2.7. Мемлекеттік аудит объектілерінің жіберіп алған пайдасының және экономикалық шығындарының анықталған фактілері..............................

**ІІІ. Жиынтық бөлік**

3.1. Мемлекеттік аудит барысында қабылданған шаралар .............

3.2. Мемлекеттік аудит нәтижелері бойынша тұжырымдар ...........

3.3. Мемлекеттік аудит нәтижелері бойынша ұсынымдар ..............

3.4. Қосымша ..........................................................................................

**Шымкент қаласы бойынша**

**тексеру комиссиясының төрағасы**

**Н.А. Нәлібаевқа**

**АУДИТОРЛЫҚ ҚОРЫТЫНДЫ**

**I. Кіріспе бөлік**

***1****.****1. Аудиторлық іс-шараның атауы:*** «Шымкент қаласының табиғи ресурстар және табиғат пайдалануды реттеу басқармасына және оған бағынысты ұйымдарына бюджеттен бөлінген қаржылардың іске асырылуына тиімділік аудит жүргізу».

***1.2. Мемлекеттік аудиттің мақсаты:*** «Шымкент қаласының табиғи ресурстар және табиғат пайдалануды реттеу басқармасына және оған бағынысты ұйымдарына бюджеттен бөлінген қаржылардың іске асырылуына тиімділік аудит жүргізу».

***1.3. Мемлекеттік аудит объектілері:*** "Шымкент қаласының Табиғи ресурстар және табиғат пайдалануды реттеу басқармасы" мемлекеттік мекемесі (бұдан әрі – Басқарма), Шымкент қаласының табиғи ресурстар және табиғат пайдалануды реттеу басқармасының «Жасыл белдеу» коммуналдық мемлекеттік мекемесі (бұдан әрі –«Жасыл белдеу» КММ-сі), Шымкент қаласының табиғи ресурстар және табиғат пайдалануды реттеу басқармасының А.Асқаров атындағы «Шымкент қаласының мемлекеттік дендрологиялық саябағы» мемлекеттік коммуналдық қазыналық кәсіпорны (бұдан әрі –«Шымкент қаласының мемлекеттік дендрологиялық саябағы» МКҚК-ы).

***1.4. Мемлекеттік аудит тобының құрамы:*** Шымкент қаласы бойынша тексеру комиссиясының №1 мемлекеттік аудит бөлімінің бас инспектор-мемлекеттік аудиторы Іңкарбек Айнақулұлы Айнақулов *(Мемлекеттік аудитор біліктілігін иелену туралы 02.11.2016 жылғы №0407 сертификат),* №1 мемлекеттік аудит бөлімінің бас маман-мемлекеттік аудиторы Ерлан Ержанұлы Тулендиев *(Мемлекеттік аудитор біліктілігін иелену туралы 05.12.2016 жылғы №0545 сертификат)*.Мемлекеттік аудитті жүргізуге №2 мемлекеттік аудит бөлімінің жетекші маман-мемлекеттік аудитордың ассистенті Ербол Ыбырайымұлы Өлмес жүргізді.

***1.5. Мемлекеттік аудитпен қамтылған кезең:*** 2017 жылғы 1 сәуірден бастап 2019 жылғы 30 маусымға дейін.

**II. Негізгі (талдамалық) бөлік:**

***2.1. Шымкент қаласының табиғи ресурстар және табиғат пайдалануды реттеу басқармасының және оған бағынысты ұйымдардың ағымдағы 2017-2019 жылғы жай-күйін жиынтық талдау:***

1. «Шымкент қаласының табиғи ресурстар және табиғат пайдалануды реттеу басқармасы» мемлекеттік мекемесі 2018 жылдың 18 шілдесінде құрылған. Басқарманың миссиясы «Қоршаған ортаны қорғау, су ресурстарын, орман, ерекше қорғалатын табиғи аумақтарда және жануарлар дүниесін қорғау, өсімін молайту және теңгерімді пайдалану саласындағы мемлекеттік саясатты жүзеге асыру» болып табылады.

Басқарманың Ережесі Шымкент қаласы әкімдігінің 2018 жылғы 11 шілдедегі №32 қаулысымен бекітілген. Басқарманың Ережесінде 6 міндет, 98 функция қаралған. Басқармаға 2 бағынысты мекеме қарайды.

2. Шымкент қаласының табиғи ресурстар және табиғат пайдалану басқармасының «Жасыл белдеу» коммуналдық мемлекеттік мекемесі 2018 жылдың 07 қыркүйегінде тіркелген.

Мекеменің Ережесі Шымкент қаласы әкімдігінің 2018 жылғы 5 қыр-күйектегі №133 қаулысымен бекітілген.

Мекеме қызметінің мәні «орман қорын иелену, пайдалану, сондай-ақ, орман қорын күзетудің, қорғаудың, молықтырудың, оның экологиялық және ресурстық әлеуетін көтеру, оны ұтымды пайдалануды жүзеге асыру» болып табылады.

# Қазақстан Республикасының Президентінің 2018 жылғы 19 маусым-дағы №702 «Қазақстан Республикасының әкімшілік-аумақтық құрылысының кейбір мәселелері туралы» Жарлығымен Шымкент қаласы республикалық маңызы бар қалалар санатына жатқызылған.

# Қазақстан Республикасы Үкіметінің 2018 жылғы 17 шілдедегі №431 «Түркістан облысының шекарасын белгілеу туралы» қаулысына сәйкес Түркістан облысының аумағынан 116280,0 гектар жерін шығару жолымен Шымкент қаласының әкімшілік-аумақтық құрылысы белгіленген.

# Түркістан облысының табиғи ресурстар және табиғат пайдалануды реттеу басқармасының Бадам орман және жануарлар әлемін қорғау жөніндегі мемлекеттік мекемесіне қарасты 752,83 га мемлекеттік орман қоры жері және «Жасыл аймақ» коммуналдық мемлекеттік мекемесінің пайдалануында болған орман қорына енетін 3578,57 га жасыл аймақ (зеленый пояс) жерлері, Тассай мөлтек ауманындағы 25 га «Шымсая» шатқалы және 976,3 га жасыл аймақ. Жалпы аумағы 5332,7 га құрайды.

# Түркістан облысынан 976,3 га жер учаскесі, Түркістан облысының «Жасыл аймақ» КММ-ң пайдалануында болған Тассай мөлтек ауманындағы 25 га «Шымсая» шатқалы Шымкент қаласына берілген. Осы жерлерді күтіп баптау жұмыстары жүргізілуде.

3. «Шымкент қаласының табиғи ресурстар және табиғат пайдалануды реттеу басқармасы» ММ-ң қарауында бағынысты мекемелер «Шымкент мемлекеттік дендрологиялық саябағы» МКҚК-сы мүліктік кешен ретінде Шымкент қаласы әкімдігінің 10.09.2018ж. №151 қаулысымен Түркістан облысының коммуналдық меншігінен Шымкент қаласының коммуналдық меншігіне қабылданған.

Шымкент дендрологиялық саябағының аумағы 117 гектарды құрайды. Кәсіпорын осы аумақ көлемін және «Қошқар-ата» учаскесінің аумағын күтіп-ұстау жұмыстарын жүргізеді.

***2.2. Шымкент қаласының табиғи ресурстар және табиғат пайдалануды реттеу басқармасының және оған бағынысты ұйымдарға жүргізілген мемлекеттік аудиттің жиынтық нәтижелері***

Осы мемлекеттік аудитпен бюджет қаражатының көлемі 1 149 691,7 мың теңге болатын 3 нысан қамтылды.

Басқармасына және оған бағынысты ұйымдарына бюджеттен бөлінген қаржылардың іске асырылуына тиімділік аудиторлық іс-шараның қорытындысы бойынша 2мемлекеттік мекеме және 1 мемлекеттік коммуналдық қазыналық кәсіпорын қамтылып, бөлінген қаржының көлемі **1 149 691,7** **мың теңге**, жалпы сомасы **1 000 509,6** **мың теңге** көлемінде Қазақстан Республикасының заңнамасы талаптарының сақталуын қамтамасыз ету, бюджет және өзге де заңнама талаптарының бұзушылықтарына жол берілгені анықталды, оның ішінде: қаржылық бұзушылықтар – **998 212,6** **мың теңге**, оның ішінде бюджетке түсетін түсімдер бойынша анықталған бұзушылықтар – **41 688,8** **мың теңге** және жер қойнауын пайдалану бағыты бойынша өзге де бұзушылық **3 854,5 мың теңге,** тиімсіз пайдаланубұзушылықтары – **2297,0**  **мың теңге.**

Жалпы анықталған **998 212,6** **мың теңге** қаржылық бұзушылықтардың **43 859,6 мың теңгесі** бюджетке өтелуге жатады, қалпына келтіруге жататыны **954 353,0** **мың теңге**, мемлекеттік аудит барысында **182,5** **мың теңге** бюджет есебіне аударылды, **949 309,7** **мың теңге** есептілік бойынша қалпына келтірілді.

Сондай-ақ, рәсімдік сипаттағы бұзушылықтардың саны – **69 бірлікті** құрады**.**

Аудиторлық іс-шара бюджет қаражатын пайдаланудың тиімділігі мен нәтижелілігінің көрсеткіштеріне сәйкес жүргізілді. Аудиторлық іс-шараның қорытындысымен жалпы 998 212,6 мың теңгені құрайтын қаржылық бұзушылықтар анықталды, оның ішінде бюджетке түсетін түсімдер бойынша анықталған бұзушылықтар – **41 688,8** **мың теңге** және жер қойнауын пайдалану бағыты бойынша өзге де бұзушылық **3 854,5 мың теңге,** қалпына келтіруге жататыны 954 353,0 мың теңге, бюджетке өтелуге жататыны 2 170,8 мың теңге*.* Тиімсіз пайдаланылған бюджет қаражатының көлемі 2 297,0 мың теңге және рәсімдік бұзушылықтардың 69 фактісі орын алды.

Аудиторлық іс-шара барысында 949 309,7 мың теңге бұзушылық қалпына келтіріліп, 182,5 мың теңге бюджетке өтелді. Қалдық 48 720,4 мың теңге, оның ішінде қалпына келтірілетін қаржы көлемі 5 043,3 мың теңге, бюджетке өтелетін қаржы көлемі 43 677,1 мың теңге.

Бұзушылықтар мен кемшіліктерге ықпал еткен негізгі себептер мен жағдайлар бюджет заңнамасы мен Қазақстан Республикасының 2007 жылғы 9 қаңтарындағы №212 Экологиялық Кодексінің, Қазақстан Республикасының 2017 жылғы 27 желтоқсандағы «Жер қойнауы және жер қойнауын пайдалану туралы» №125-VІ ҚРЗ Кодексінің және өзге де заңнама талаптарының сақталмау салдарынан болғанын айқындайды.

Шымкент қаласы әкімдігінің 11.07.2018ж. №32 қаулысымен Басқарманың ережесі бекітілген. Ереже бойынша Басқарманың құзыретіндегі іс-шара атқаруға жалпы 98 функция қаралған, оның ішінде, табиғат қорғау бағдарламалары мен жобаларын іске асыру, лицензиялау, экологиялық реттеу Басқарма бөліміне 21 функцияны атқару жүктелген, сондай-ақ Жер қойнауын пайдалану, су және орман шаруашылғы бөліміне 77 функция жүктелген.

Оның ішінде, орындалғаны 16 функция немесе жалпы функцияның тек 16,3 % -ғана орындалған. Қажеттілік туындамауына байланысты 36 функция орындалмаған немесе жалпы функцияның 36,7%. Ал, орындалмаған функциялардың саны 45 немесе жалпы функцияның 45,9 % орындалмаған.

Сонымен қатар, Түркістан облысының аумағынан Шымкент қаласына орман қоры 4331,4 гектар бөлініп Шымкент қаласының әкімдігінің 31.10.2017ж. №997 қаулысымен жер балансын бекіткенімен, бүгінгі таңда орман қорының 3578,6 га жер теңгерімі өз шешімін таппаған, Шымкент қаласының табиғи ресурстар және табиғат пайдалануды реттеу басқармасына қарасты «Жасыл белдеу» коммуналдық мемлекеттік мекемесінің балансына бүгінгі таңға өтпеген.

«Шымкент қаласының мемлекеттік дендрологиялық саябағы» МКҚК-ны бойынша келесі бұзушылықтар орын алған: Қазақстан Республикасының Ұлттық экономика министрінің 2015 жылғы 27 наурыздағы №249 бұйрығымен бекітілген «Мемлекет бақылайтын акционерлік қоғамдар мен жауапкершілігі шектеулі серіктестіктердің, мемлекеттік кәсіпорындардың даму жоспарларын әзірлеу, бекіту сондай-ақ олардың іске асырылуын мониторингтеу және бағалау» Қағидаларының талаптары сақталмаған, Кәсіпорын тарапынан Даму жоспарын бекіту, орындалуы бойынша есептерін әзірлеу және Есептілікті тапсырудың Бірыңғай жүйесі ақпараттық порталына енгізу мерзімдері кешіктірілген.

Сонымен қатар, Қазақстан Республикасы Қаржы министрінің 2015 жылғы 31 наурыздағы №241 бұйрығымен бекітілген «Бухгалтерлік есепті жүргізу» қағидаларының талаптарын сақталмаған, 2017 жылға арналған Даму жоспары мен оның орындалуы бойынша есептерде мағлұматтар қате көрсетіліп, есептілікті бұрмалау фактісі орын алған.

Сондай-ақ, Аудиторлық іс-шара барысында 01.04-31.12.2017 жыл аралығы мен 2018 жылдың активтері есепке алмағандығы және бухгалтерлік, қаржылық құжаттары жүргізілмегендігі анықталды.

# Бұл ретте, Қазақстан Республикасы Қаржы министрінің 2015 жылғы 31 наурыздағы №241 бұйрығымен бекітілген «Бухгалтерлік есепті жүргізу қағидаларының» 4-тармағының талаптары сақталмаған.

# Осыған орай, Республикалық бюджеттің атқарылуын бақылау жөніндегі есеп комитетінің 2015 жылғы 30 қарашадағы № 17-НҚ нормативтік қаулысымен бекітілген Облыстардың, республикалық маңызы бар қалалардың, астананың сыртқы мемлекеттік аудит және қаржылық бақылау жүргізу қағидасының 84-тармағына сәйкес, Шымкент қаласы бойынша тексеру комиссиясының 03.09.2019ж. №08/271 нұсқамасы берілді.

Кәсіпорын тарапынан 10.09.2019ж. №36/1 н/қ «Бухгалтерлік есеп құжаттарын, активтердің есепке алынуы туралы» бұйрығымен 01.04-31.12.2017 жыл аралығы мен 2018 жылдың активтерді есепке алу және бухгалтерлік, қаржылық қалпына келтіру үшін комиссия құрамы бекітілген. Осының нәтижесінде, 30.09.2019ж. бухгалтерлік есеп құжаттарын, активтердің есепке алынуы және бюджеттік есептемелерді қалпына келтіру жұмыстар бойынша түзілген актімен №2 «Бюджеттік шоттардағы қаражат қозғалысы бойынша жинақтау» ведомосымен 01.04-31.12.2017 жыл аралығында 426 055,0 мың теңге, 2018 жылы 521 110,0 мың теңге, барлығы 947 165,0 мың теңгеге бухгалтерлік және қаржылық есептемелері қалпына келтіру және активтерді есепке алу жұмыстары жүргізілген.

Қазақстан Республикасы Қаржы министрінің 2015 жылғы 31 наурыздағы №241 бұйрығымен бекітілген «Бухгалтерлік есепті жүргізу қағидаларының» 9-тармағының талаптары сақталмаған, бас бухгалтер атқаратын лауазымынан босатылған *(жұмыстан шығарылған, басқа жұмысқа тағайындалған, ауыстырылған)* кезде Қазақстан Республикасы еңбек заңнамасына сәйкес лауазымға тағайындалған бас бухгалтерге, ал соңғысы болмаған кезде мемлекеттік мекеме басшысының бұйрығымен тағайындалған қызметкерге істерді тапсыру жүргізіледі *(істерді тапсыруы және қабылдауы мемлекеттік мекеме басшысының бұйрығы негізінде жүргізіледі)*. Алайда, аудит кезеңінде Кәсіпорында бас есепші екі рет ауысқан жағдайда мекеме басшысының істерді тапсыру және қабылдау жөнінде бұйрығы шығарылмаған, яғни, бухгалтерлік істерді тапсыру және қабылдау жұмыстары жүргізілмегендігі анықталды.

Сонымен қатар, аудиторлық іс-шара барысында кәсіпорын тарапынан есеп саясаты жүргізілмегенігі анықталды.

Яғни, Қазақстан Республикасының 2007 жылғы 28 ақпандағы №234 «Бухгалтерлік есеп пен қаржылық есептілік туралы» Заңының 6-бабының 1,2-тармақтарының, 8-бабының 1-тармағы 1)тармақшасының, 9-бабының талаптары сақталмаған.

Кәсіпорын тарапынан аудиторлық тексеруді жүргізуге қажетті қаржылық есептемелер ұсынылмаған. Кәсіпорынның лауазымды тұлғаларынан қаржылық есептемелер жасалмағандығы анықталған. Қазақстан Республикасының 2007 жылғы 28 ақпандағы №234 «Бухгалтерлiк есеп пен қаржылық есептiлiк туралы» Заңының 18-бабының 1-тармағының талаптары сақталмаған.

Сондай-ақ, Қазақстан Республикасының 2015 жылғы 4 желтоқсандағы №434-V ҚРЗ «Мемлекеттiк сатып алу туралы» Заңының 12-бабының 4-тармағының 3) тармақшасының талаптарын сақтамаған, соның салдарынан сотқа әлеуетті өнім берушіні немесе өнім берушіні мемлекеттік сатып алуға жосықсыз қатысушы деп тану туралы талап арызы берілмеген.

Қазақстан Республикасы Қаржы министрінің 2011 жылғы 22 тамыздағы №423 бұйрығымен бектілген «Мемлекеттік мекемелерде түгендеу жүргізу қағидаларының талаптары сақталмаған, соның салдарынан түгендеу комиссиясының құрамына материалдық жауапты адамдар енгізілген. Сонымен қатар, Қазақстан Республикасы Қаржы министрінің 2015 жылғы 31 наурыздағы № 241 «Бухгалтерлік есепті жүргізу қағидаларын бекіту туралы» бұйрығының 30-тармағының талаптарын бұза отырып, жарамсыз деп танылған негізгі құралдар кәсіпорын есебінен шығарылмаған.

Қазақстан Республикасының 2015 жылғы 4-желтоқсандағы №434-V «Мемлекеттік сатып алу туралы» заңының (бұдан әрі – «Мемлекеттік сатып алу туралы» Заң) талаптары сақталмай келесі бұзушылықтар орын алған:

- мемлекеттік сатып алудың жылдық жоспарларына негізсіз өзгертулер мен толықтырулар енгізілген;

- тікелей шарт тұжырымы ретінде бір дерекөздерден алынған өнім берушіні таңдаудың негіздемелері мемлекеттік сатып алу веб-порталына орналастырылмаған;

- мемлекеттік сатып алу туралы заңнамасында көзделмеген жағдайларда, мемлекеттік сатып алу туралы шартты тікелей жасасу арқылы бір көзден алу тәсілімен мемлекеттік сатып алу жүзеге асырылған.

Бұл ретте, жоғарыда аталған бұзушылықтар кәсіпорынның лауазымды тұлғаларының қолданыстағы заңнама нормаларын сақтамау салдарынан және заңнамаларда белгіленген жұмыстарды өз мерзімінде атқармау салдарынан орын алған. Сонымен қатар, кәсіпорынның бухгалтерлік және қаржылық есептерді әзірлеу, бекіту және тиісті мекемелерге жолдау жұмыстары уақытылы жүргізілмеген. Өз кезегінде, кәсіпорынның даму жоспарының орындалуы, бухгалтерлік және қаржылық есептердің ұсынылуы дұрыстығына бағдарлама әкімшісі ретінде бақылау жасау жұмыстары «Шымкент қаласының табиғи ресурстар мен табиғат пайдалануды реттеу басқармасы» мемлекеттік мекемесінің назарынан тыс қалғанындығын көрсеті.

***2.2.1. Бюджет қаражатының, бюджеттік бағдарламалардың түпкілікті тікелей және түпкілікті нәтижелеріне, сондай-ақ қойылған мақсаттар мен міндеттерге қол жеткізуге пайдаланылу тиімділігін жиынтық талдау және бағалау, Шымкент қаласының табиғи ресурстар және табиғат пайдалануды реттеу басқармасының және оған бағынысты ұйымдардың дамуына әсері бойынша анықталғаны:***

Аудит мерзімінде 2018 жылғы 1 шілде 2019 жылдың 1 шілде аралығына дейін Басқармаға 4 бюджеттік бағдарлама бойынша жалпы 262 946,0 мың теңге қаралған, оның ішінде:

*2018 жылдың 2-ші жарты жылдығында 4 бюджеттік бағдарламалар бойынша 149 485,0 мың теңге қаралған*:

- 354 001 «Жергілікті деңгейде қоршаған ортаны қорғау саласындағы мемлекеттік саясатты іске асыру жөніндегі қызметтер» 015 «Жергілікті бюджет қаражаты есебінен» бағдарламасы бойынша *(бұдан әрі - 001 бюд-жеттік бағдарлама)* – 12 919,0 мың теңге қажеттілігі жоспарланып, игерілгені 12 907,2 мың, 11,8 мың теңге үнемделген.

*001 бюджеттік бағдарлама* бойынша Басқарманың штат кестесіне сәйкес 10 штаттық бірлік мемлекеттік қызметкерлері мен 4 штаттан тыс қызметкер ұстауға көзделген.

Басқарманың өз қызметін іске асыруға қажетті мамандармен қамтамасыз ету мәселесі бойынша жүргізілген талдау барысында, бірқатар бөлімдердегі 3 штаттық бірліктер узақ мерзім 2 айдан 11 ай аралығында бос тұрғаны анықталған.

Басқарманың есебінде бағдарлама бойынша 2 тікелей нәтиже қарастырылып, жыл қорытындысымен қол жеткізілген.

*(Атап айтқанда: 10 штаттық бірлік мемлекеттік қызметкерлері мен 4 штаттан тыс қызметкерді ұстау қаралған).*

Талдаумен анықталғаны Басқарманың бірнеше қызметкерлері жұмысқа толық қабылданбаған, сол себептен бағдарламаның тікелей нәтижесіне қол жеткізілмегендігі орын алған.

Сыйақы беру, материалдық көмек көрсету және лауазымдық жалақыларына үстемеақылар тағайындауын дұрыстығын анықтау барысында, Қазақстан Республикасы Үкіметінің 2001 жылғы 29 тамыздағы №1127 қаулысымен бекітілген «Мемлекеттік бюджет қаражаты есебінен Қазақстан Республикасы органдарының қызметкерлеріне сыйлық беру, материалдық көмек көрсету және лауазымдық жалақыларына үстемеақылар белгілеу ережесінің» талаптарын сақтамау салдарынан мекеменің 3 қызметкеріне 175,8 мың теңге сыйақы артық тағайындалғаны орын алған.

Сонымен қатар, Басқарма Ережесінде бекітілген 98 функциясынан 16 ғана орындалған немесе 16,3%, ал жыл қорытындысымен 112 ерекшелік бойынша 2 297,0 мың теңге 3 қызметкерге сыйақы беріп тиімсіз жаратылған.

- 354 006 «Арнайы қорғалатын табиғи аумақтарды күтіп ұстау мен қорғау» 011«Республикалық бюджеттен бөлінген трансферттер» бағдарламасы бойынша *(бұдан әрі - 006 бюджеттік бағдарлама)* - 105 706,0 мың теңге жоспарланып, толығымен игерілген. А.Асқаров атындағы «Шымкент қаласының мемлекеттік дендрологиялық саябағы» мемлекеттік коммуналдық қазыналық кәсіпорнына аударылған.

*006 бюджеттік бағдарламаның* қаралған мақсаты арнайы қорғалатын табиғи аумақты күтіп ұстау мен қорғау, ағаш өсімдіктерін сақтаудың, молықтырудың және пайдаланудың ғылыми негізін әзірлеу, Қазақстанның дүниежүзілік маңызы бар флорасының ресурстарын игеру, Кәсіпорынның аумағын ғылымды дамыту және ағарту мақсатында тиімді пайдалану, шаруашылық қызметін ұйымдастыру және іске асыруды осы мақсатқа айқындалған аймақта жүргізу, экологиялық ағартуды ұйымдастыру бойынша мекеме есебі бойынша орындалған:

*006 бюджеттік бағдарламада* қаралған 3 тікелекей нәтиже көрсеткіші, саябақта келушілердің санын арттыру және халыққа қызмет көрсету саны – 277000, саябақ аумағында зиянкестермен күрес - 117,04 га, саябақтағы ағаш бұта өсімдіктердің гендік қорын сақтау, көлемін ұлғайту түрі – 237 қол жеткізілген.

- 354 012 «Мемлекеттік органның күрделі шығындары» 000 «Жергілікті бюджет есебінен» бағдарламасы бойынша *(бұдан әрі - 012 бюджеттік бағдарлама)* - 7 186,0 мың теңгеге жоспарланған қаржы толығымен игерілген, бағдарламаның мақсаты мекеменің материалдық техникалық жағдайын жақсарту болып қаралған.

*Бюджеттік бағдарламаның тікелей нәтиже көрсеткіштері:*

012 бюджеттік бағдарлама 11 тікелей нәтиже көрсеткіші қарастырылып, жыл қорытындысымен 11-де қол жеткізілгендігі жөнінде есептілік тапсырған. Аудит барысында тікелей нәтиже көрсеткіші қол жеткізілмегені анықталды, яғни бағдарламада қаралған 3 дана ноутбук сатып алу орнына 2 дана комплект компьютер, 1 дана ноутбук сатып алынған.

- 354 032 «Ведомстволық бағыныстағы мемлекеттік мекемелерінің және ұйымдарының күрделі шығыстары» 000 «Жергілікті бюджет есебінен» бағдарламасы бойынша *(бұдан әрі - 032 бюджеттік бағдарлама)* - 23 674,0 мың теңге жоспарланып, толығымен игерілген.

*032 бюджеттік бағдарламаның мақсаты: "*Бағыныстағы мемлекеттік мекемелерінің материалдық техникалық базасын нығайту" деп қаралған, ал *түпкілікті нәтижелері:* **"**Күрделі жөндеу, аббаттандыру және шаруашылық үйлерді жөндеу" бойынша жоспарлық нәтижеге қол жеткізу көзделген.

*032 бюджеттік бағдарламаның тікелей нәтиже көрсеткіштері:*Дендрологиялық саябағын аббаттандыру және күрделі жөндеу (көл жағалауындағы аяқ жолдарға жол төсеу, орталық кіре беріс қақпаны травертинмен қаптау, қақпа алдын қоршау, негізгі кіре берістің төсенішін ауыстыру, сарқыраманың сыртқы қабырғыларын монтаждау, шаруашылық үйлерін жөндеу №1,2,3: күзет үйі, қойма үйі) – 22 783 шаршы метр жоспарланып, жоспар толығымен орындалғананы анықталған.

Аталған жұмыстар, мекеме мен Шымкент қаласының табиғи ресурстар және табиғат пайдалануды реттеу басқармасының «Асанбай Асқаров атындағы Шымкент мемлекеттік дендрологиялық саябағы» мемлекеттік коммуналдық қазыналық кәсіпорны арасында 06.12.2018 жылғы №54 «жұмыстарды мемлекеттік сатып алу туралы» түзілген шарт бойынша орындалған жұмыстардың актісі бойынша қабылданған Басқармамен қаржысы аударылып отырған, тікелей нәтижеге көрсеткіштері қол жеткізілген.

*2019 жылдың 1-ші жарты жылдығында 3 бюджеттік бағдарламалар бойынша 113 461,0 мың теңге қаралған:*

* 354 001«Жергілікті деңгейде қоршаған ортаны қорғау саласындағы мемлекеттік саясатты іске асыру жөніндегі қызметтер» бағдарламасы бойынша - 19 455,0 мың теңге оның ішінде 011 «Республикалық бюджеттен бөлінген трансферттер» кіші бағдарлама бойынша – 63,0 мың теңге, 015 «Жергілікті бюджет қаражаты есебінен» - 19 392,0 мың теңге; Оның ішінде 12 831,0 мың теңгесі айлық жалақыға, ел ішіндегі және елден тыс іссапарларға 1 004,0 мың теңге, машиналар, жабдықтар, өндірістік және шаруашылық мүккамал құралдарын сатып алуға 2321,0 мың теңге, өзге де қызметтер мен жұмыстарға және басқа да шығыстарға 3 164,0 мың теңге жоспарланып, 19 440,5 мың теңгесі игерілген. Үнемделген қаржы көлемі 14,5 мың теңгені құраған.

Қазақстан Республикасы Үкіметінің 2018 жылғы 11 мамырдағы №256 қаулысымен бекітілген «Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидаларының» талаптары сақталмай, іссапар шығындары бойынша 3 адамға 180,1 мың теңге артық аударылған.

* 354 006 «Арнайы қорғалатын табиғи аумақтарды күтіп ұстау мен қорғау» 011«Республикалық бюджеттен бөлінген трансферттер» бағдарламасы бойынша – 93 004,0 мың теңге; Бұл қаржылар Шымкент қаласының табиғи ресурстар және табиғат пайдалануды реттеу басқармасының «Асанбай Асқаров атындағы Шымкент мемлекеттік дендрологиялық саябағы» мемлекеттік коммуналдық қазыналық кәсіпорны қызметкерлерінің айлық жалақысына және күтіп ұстау шығындарына жұмсалған.
* 354 012 «Мемлекеттік органның күрделі шығындары» 000 «Жергілікті бюджет есебінен» бағдарламасы бойынша – 1 002,0 мың теңге қаралып мекемеге стенд, перде алынған барлығы 1 000,0 мың теңгені құраған қаржы толығымен игерілген.

2019 жылдың бастапқы әзірленген және Басқарманың 20.12.2018 жылғы №18 н/қ және 08.04.2019 жылғы №12 н/қ бұйрықтарымен бекітілген жекелеген бюджеттік бағдарламалары Қазақстан Республикасы Бюджет кодексінің 4-бабының 6 тармақшасы және Қазақстан Республикасы Ұлттық экономика министрінің 2014 жылғы 30 желтоқсандағы №195 бұйрығымен бекітілген «Бюджеттік бағдарламаларды (кіші бағдарламаларды) әзірлеу және бекіту (қайта бекіту) қағидаларын және олардың мазмұнына қойылатын талаптарының» 15-тармағының 8)тармақшасының «Бюджеттiк бағдарламаның түпкілікті нәтижелері» деген жолда бюджеттік бағдарламалардың стратегиялық жоспардың мақсатына сандық өлшенетін қол жеткізуі көрсеткіштері, аумақтарды дамыту бағдарламасын және (немесе) бюджеттік бағдарламаның, мемлекеттік органның қол жеткізуі шартталған тікелей нәтижелер көрсету» талаптары сақталмағаны анықталған.

Қазақстан Республикасы Қаржы министрінің 2010 жылғы 03 тамыздағы №393 бұйрығымен бекітілген «Мемлекеттік мекемелерде бухгалтерлік есеп жүргізу қағидаларының» талаптары сақталмай, баланстық құны 1487,7 мың теңге (2018 жылы – 487,7 мың теңге, 2019 жылы – 1000,0 мың теңге) негізгі құрал бухгалтерлік есепте дұрыс көрсетілмеген және Басқарманың 01.01.2019ж. есебінде 180,1 мың теңге дебиторлық берешегі көрсетілмеген.

*Шымкент қаласының табиғи ресурстар және табиғат пайдалануды реттеу басқармасының «Жасыл белдеу» коммуналдық мемлекеттік мекемесі (бұдан әрі - «Жасыл белдеу» мекемесі) бойынша:*

«Жасыл белдеу» мекемесіне 2018 жылы 7 412,0 мың теңге бюджет шығыстарына жоспарланып бөлінген, қаржы толығымен игерілген, оның ішінде аудитпен қамтылған бюджеттік бағдарламалар бойынша:

*354 016 «Жасыл белдеуді қалыптастыру» бюджеттік бағдарламасы* бойынша 7 192,0 мың теңге қаралып, жоспарланған қаржы толығымен игерілген. 3 478,0 мың теңге айлық жалақыға, машиналар, жабдықтар, өндірістік және шаруашылық мүккамал құралдарын сатып алуға 2 537,0 мың теңге, өзге де шығындарға 1 177,0 мың теңге жоспарланып бюджеттен қаржы бөлінген.

*354 032 «Ведомстволық бағыныстағы мемлекеттік мекемелерінің және ұйымдарының күрделі шығыстары»* бюджеттік бағдарламасы бойынша 220,0 мың теңге жоспарланып, толығымен игерілген.

«Жасыл белдеу» мекемесінің 2019 жылдың 1-жартыжылдығында түзетілген бюджет 61 549,0 мың теңге, 61 548,75 мың теңге қаржы игерілген, 0,3 мың теңге игерілмеген. Оның ішінде аудитпен қамтылған бюджеттік бағдарламалар бойынша:

*354 016 «Жасыл белдеуді қалыптастыру» бюджеттік бағдарламасы* бойынша 55 720,0 мың теңге бөлінген, оның 55 719,7 мың теңгесі игерілген, 0,3 мың теңге үнемделген немесе игерілу пайызы 99,9% құраған. Оның ішінде: 30 395,0 мың теңге айлық жалақыға, байланыс қызметіне, коммуналдық, жанар-жағар май және өзге де шығындарға 24 251,0 мың теңге, іс сапар шығындарына 1 074,0 мың теңге жұмсалғаны анықталған.

*354 032 «Ведомстволық бағыныстағы мемлекеттік мекемелерінің және ұйымдарының күрделі шығыстары»* бюджеттік бағдарламасы бойынша 5 829,0 мың теңге жоспарланып бюджеттен бөлінген, қаржы толығымен игерілген. Аталған қаржыға машиналар, жабдықтар, өндірістік және шаруашылық мүккамал құралдарын сатып алуға жұмсалғаны анықталған.

«Жасыл белдеу» мекемесінің 2019 жылға арналған штаттық кестесінде мекеменің лаузымды қызметкерлеріне директорына, директордың орынбасарларына, бас есепшіге, заңгерге, экономистке, кадр инспекторына, еңбек қауіпсіздігін қорғау инженеріне, қойма меңгерушісіне, радиооператорға және іс-жүргізушіге жұмыстың ауқымдылығы мен ауырлығына байланысты 8 849 теңгеден қосымша ақылар төлеуі орын алған.

«Жасыл белдеу» мекемесінің 10 қызметкеріне, олардың атқарып отырған жұмыстары 15-қосымшаның 1-тармағындағы талаптарына сәйкес келмеседе 407,0 мың теңгеге негізсіз қосымша үстемақы белгіленіп, Қазақстан Республикасы Үкіметінің 2015 жылғы 31 желтоқсандағы №1193 «Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы» қаулысының 2-тармағы 4) тармақшасында бекітілген талаптары сақталмаған.

Сондай-ақ, аудит барысында іссапар шығындарын өтеу бойынша талдау жұмыстары жүргізілген. Нәтижесінде Қазақстан Республикасы Үкіметінің 2018 жылғы 11 мамырдағы №256 қаулысымен бекітілген «Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидаларының» 3 тармағы 2) және 3) тармақшаларының талаптарын сақтамағаны, мекеменің 3 қызметкеріне 40,4 мың теңге артық төленгені анықталған.

Қазақстан Республикасы Қаржы министрінің 2010 жылғы 7 қыркүйектегі №444 бұйрығымен бекітілген «Есеп саясатының» 15-тарма-ғының және Қазақстан Республикасы Қаржы министрінің 2010 жылғы 15 маусымдағы №281 бұйрығымен бекітілген «Мемлекеттік мекемелердің бухгалтерлік есепке алу шоттарының жоспарын бекіту туралы» бұйрығының 16-тармағының («Ұзақ мерзімді активтер») талаптары сақталмаған, Мекеме тарапынан негізгі қорлар бойынша 2018 жылы алынған бейнебақылауға арналған монитор сомасы 87,8 мың теңге, 2019 жылдың І-жартыжылдығында дайындалған стендтер, сөрелер барлығы 1 101,0 мың теңге, жалпы құны 1 188,8 мың теңге мекеменің бухгалтерлік есебі шоттары дұрыс жүргізілмегендігі орын алған.

Ал, Шымкент қаласының табиғи ресурстар және табиғат пайдалануды реттеу басқармасының А.Асқаров атындағы «Шымкент қаласының мемлекеттік дендрологиялық саябағы» МКҚК-да Қазақстан Республикасының 2015 жылғы 23 қарашадағы № 414-V ҚРЗ «Қазақстан Республикасы Еңбек кодексінің», Қазақстан Республикасының 2008 жылғы 04 желтоқсанындағы №95-IV «Бюджет Кодексінің» 97-бабының 6-1 тарма-ғының 1-5) тармақшаларының, Қазақстан Республикасы Үкіметінің 2001 жылғы 29 тамыз №1127 «Мемлекеттiк бюджет қаражаты есебінен Қазақстан Республикасы органдарының қызметкерлеріне сыйлық беру, материалдық көмек көрсету және лауазымдық жалақыларына үстемеақылар белгілеу ережесін бекіту туралы» қаулысының, Қазақстан Республикасы Үкіметінің 2015 жылғы 31 желтоқсандағы №1193 «Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы» қаулысының талаптарын сақтамай 2017 жылдың сәуір-желтоқсан айлары аралығында 275,1 мың теңгеге, 2018 жылы 628,2 мың теңгеге, 2019 жылдың алғашқы алты айында 871,5 мың теңгеге, барлығы 1 774,8 мың теңгеге айлық жалақы көлемі дұрыс есептелмей бұзушылықтарға жол берілгені анықталды.

***2.2.2 Мемлекеттік мекемелер қызметінің бекітілген Ереженің талаптарына сәйкестігін талдау***

Ереже бойынша Басқарманың құзыретіндегі іс-шара атқаруға жалпы 98 функция жүктелгенімен, аудит барысында анықталғаны, орындалған фунцияның саны-16, қажеттілігі туындамаған-36, орындалмаған - 45.

Басқармаға жүктелген функциялар мен міндеттердің атқарылуына жүргізілген талдау нәтижелері бойынша кемшіліктермен мен Қазақстан Республикасы заңнамаларының талаптарын сақталмау салдарынан бұзушылықтар орын алған, оның ішінде:

*Тұрмыстық қатты қалдықтарды басқару*

Қалдықтарды басқару жөнінде бағдарламар әзірлеу, пайда болуы мен жинақталу нормаларын әзірлеу, экологиялық талаптардың сақталуын қамтамасыз ету және тұрмыстық қатты қалдықтарға қатысты өзге де функциялар Қазақстан Республикасының 2007 жылғы 9 қаңтарындағы №212 Экологиялық Кодексінің (бұдан әрі – Экологиялық Кодекс) 20-бабы 8), 8-1), 10), 11), 12), 17-2) және 17-3) тармақшаларының талаптарына сәйкес «Облыстардың, республикалық маңызы бар қалалардың, астананың жергiлiктi атқарушы органдары (бұдан әрi - жергiлiктi атқарушы органдар) қоршаған ортаны қopғaу саласындағы құзыретiне, яғни Шымкент қаласының табиғи ресурстар және табиғат пайдалануды реттеу басқармасы құзыретiне каралған. Сондай-ақ, Экологиялық Кодекс талаптары негізінде Басқарманың Ережесіне сәйкес бұл функцияларды орындау Басқарманың тікелей құзыреттілігіне енгізілгенімен аталған функциялар Басқарма тарапынан мүлдем орындалмай жатқандығы анықталды. Басқарманың лауазымды тұлғаларының берген түсініктемелеріне сәйкес аталған функцияларды орындау «Шымкент қаласының энергетика және коммуналдық шаруашылық басқармасы» мемлекеттік мекемесіне жүктелгендігі көрсетілген.

Сонымен қатар, Басқарма тарапынан функцияларды атқару өз құзыреттілігіне жататындығы белгілі бола тұра, оларды орындау үшін жеткілікті деңгейде шаралар қабылданбаған. Осының салдарынан, Экологиялық Кодекстің 20-бабы 8), 8-1), 10), 11) 12), 17-2) және 17-3) тармақшаларының талаптары сақталмаған, оның ішінде:

- «қалдықтарды басқару жөнiнде бағдарламалар әзiрлеудi ұйымдастыру және олардың орындалуын қамтамасыз ету»;

- «коммуналдық қалдықтардың пайда болуы мен жинақталуы нормаларын әзірлеу және қалалық маслихатқа бекітуге ұсыныс енгізу»;

- «қалдықтарды жою және орналастыру жөнiндегi объектiлердi салуды қамтамасыз ету жұмыстарын үйлестіру»;

- «коммуналдық қалдықтармен жұмыс iстеу кезiнде экологиялық талаптардың сақталуын қамтамасыз ету»;

- «қалдықтардың пайда болу көлемдерiн бақылауды жүзеге асыру және қалдықтардың пайда болу көлемдерiн азайтуға, олардың қайтадан немесе баламалы түрде пайдалану деңгейiн арттыруға және көмiлуге тиiс қалдықтар көлемiн қысқартуға бағытталған iс-шаралар мен экономикалық ынталандырулар әзiрлеу»;

- «коммуналдық қалдықтармен жұмыс істеу саласында ғылыми-зерттеу және тәжірибелік-конструкторлық жұмыстарды жүргізуді ұйымдастыру»;

- «коммуналдық қалдықтардың түзілуі мен жинақталу нормаларын есептеу қағидаларын бекіту».

Тұрмыстық қалдықтарды басқару жүйесіне қатысты жан-жақты талдау жүргізу мақсатында Шымкент қаласы бойынша тексеру комиссиясының 29.08.2019ж. №08/260 санды хаттымен Шымкент қаласының энергетика және коммуналдық шаруашылық басқармасына сұраныс жолданған болатын.

Жауап ретінде, Шымкент қаласының энергетика және коммуналдық шаруашылығы басқармасының 04.09.2019ж. №12-07-04/4581 хатымен қатты тұрмыстық қалдықтар жинайтын полигонның жағдайы, ресми стандарттарға сәйкес келуі және қысқаша сипаттамасы, техникалық құжаттары жайында төмендегі мәлімет:

- Шымкент қаласы Ақтас-1 елді мекенінде орналасқан қоқыс полигоны 2015 жылдың 16 наурызында пайдалануға берілгендігі жөнінде, жалпы аумағы – 29га, полигон іргесінде жеке инвестор қаржысына салынған қоқыс сұрыптау зауыты орналасқандығы;

- Зауыт аумағы толықтай қоршалғандығы, жалпы сиымдылығы – 800,0мың/тн болатын қалдықтарды жинақтау шұңқыры пайдалану үстінде екендігі. Шымкент қаласы әкімдігінің 17.04.2014ж. № 624 қаулысына сәйкес «Таза қала» шаруашылық жүргізу құқығындағы мемлекеттік коммуналдық кәсіпорны құрылып, полигонды басқару өткендігі;

- «Таза қала» МКК-ы (полигонды қоса) 2019 жылдың 4 маусымында (№124974 хаттама) «Мусороперерабатывающий завод Green Line» ЖШС-не жекеменшікке сатылған жөнінде ақпарат ұсынған.

Алайда, 2018-2019 жылдары тұрмыстық қатты қалдықтарды жинауға, әкетуге, кәдеге жаратуға, қайта өңдеуге және көмуге арналған тариф Шымкент қалалық мәслихатымен бекітілмеген.

Бүгінгі күнге, аталған тариф Шымкент қалалық мәслихатының 28.06.2017 жылғы №17/156-6с Шымкент қаласында тұрмыстық қатты қалдықтарды жинауға, әкетуге, кәдеге жаратуға, қайта өңдеуге және көмуге арналған тарифтерді бекіту туралы шешіміне сәйкес ескі тариф бойынша қолданатынын, оның ішінде, қалдықтарды көму тарифтері жеке тұлғалар 1 тн. 1036,12 тенге, заңды тұлғалар 1 тн. 1725,90 тенге болып бекітілген деп ақпарат ұсынған.

*Орман қорын басқару және оны молайту бағытында мемлекеттік саясатты іске асыру бағытында Басқарма тарапынан атқарылған функциясын талдау барысында анықталғаны:*

Қазақстан Республикасы Үкіметінің 2018 жылғы 17 шілдедегі «Түркістан облысының шекарасын белгілеу туралы» №431 қаулысына сәйкес Түркістан облысының аумағынан Шымкент қаласына жалпы 116 280,0 гектар жері бөлінген, оның ішінде, орман қоры 4331,4 гектарды құраған. *(Шымкент қаласының жер балансын бекіту туралы» Шымкент қаласы әкімдігінің 2017 жылғы 31 қазандағы №997 қаулысы)*.

Қазақстан Республикасы Үкіметінің 2018 жылғы 17 шілдедегі №431 қаулысына және Шымкент қаласы әкімдігінің 2017 жылғы 31 қазандағы №997 «Шымкент қаласының жер балансын бекіту туралы» қаулысына сәйкес Түркістан облысының аумағынан Шымкент қаласына орман қоры 4331,4 гектар бөлініп Шымкент қаласының жер балансын бекіткенімен нақты өкілетті орган орман қоры жерлерін Шымкент қаласының табиғи ресурстар және табиғат пайдалануды реттеу басқармасына қарасты «Жасыл белдеу» коммуналдық мемлекеттік мекемесінің балансына бүгінгі таңға өтпеген.

Сондай-ақ, Қазақстан Республикасы Ауылшаруашылығы министрлігінің «Мемлекеттік орман қоры учаскелерін орман иелену құқығымен беру туралы» Қазақстан Республикасы Үкіметінің қаулы жобасына (15.05.2019ж. №ПИ-28318) Қазақстан Республикасы Қаржы, Ұлттық экономика және Әділет министрліктерінің келісімдері берілгенімен, Түркістан облысының әкімдігі 17.06.2019 жылғы №27/4890 хатымен 4331,4137 га орман қорының тек 752,8383 га жері берілетіндігі жөнінде ақпарат ұсынған. Басқарма тарапынан тиісті жұмыстарды уақтылы жасалмау салдарынан Шымкент қаласының аумағында орналасқан 3578,5754 га орман алқаптарын Шымкент қаласының теңгеріміне алу мәселесі бүгінгі таңда өз шешімін таппаған.

Нәтижесінде, Қазақстан Республикасының 2003 жылғы 8 шілдедегі №477 «Орман Кодексінің» (бұдан әрі – Орман Кодексі) 15-бабының талабы сақталмаған, атап айтқанда ормандарды күзетудi, қорғауды, молықтыру мен орман өсiрудi ұйымдастыруды және қамтамасыз етудi, өздерiнiң функционалдық қарауындағы мемлекеттiк орман қоры аумағында орман пайдалануы реттелінбеген.

Сонымен бірге, Шымкент қаласы аумағындағы орман қоры жерлерін қала меншігіне алынбауы салдарынан Басқарманың Ережесінде каралған 12 функциясы жұмыстарының іске аспағаны орын алған.

Сондай-ақ, Басқармамен Орман Кодексінің 15-бабы 1-1) 6), 7), 10), 11), 12), 13), 13-1), 14), 15-2), 15-3) тармақшаларының және Экологиялық Кодекстің 20-бабының 16) тармақшасының талабы сақталмағаны анықталды, атап айтқанда:

- мемлекеттік орман саясатын қалыптастыруы және оны іске асыру жөніндегі ұсыныстарды тұжырымдауға қатысуы;

- орманда өрт қаупi болатын маусымда мемлекеттiк орман қоры аумағында өрттердi сөндiру үшiн жанар-жағар май материалдарының резервiн жасауды;

- шаруа және фермер қожалықтары мен өзге де ауыл шаруашылығы ұйымдарының орман қорына iргелес аумақтардағы ауыл шаруашылығы алқаптарында, жайылымдық және шабындық жерлерде сабантүбiн, аңыздарды және өзге де өсiмдiк қалдықтарын өртеуiне, қау шөбiн өртеуiне бақылау жасауды қамтамасыз етудi;

- орман қоры аумағында орман зиянкестерiмен және ауруларымен күрес және орманның санитарлық жай-күйiн жақсарту жөнiндегi жұмыстарды ұйымдастыруды;

- орман зиянкестерi мен ауруларына қарсы күресте авиахимиялық, авиабиологиялық және аэрозольдық iс-шаралар жүргiзген кезде, сондай-ақ орманда өрт қаупi жоғары болып тұрған кезеңдерде жеке тұлғалардың мемлекеттiк орман қоры аумағында болуына тыйым салу туралы, орман пайдалану құқығын шектеу туралы шешiм қабылдауды;

- уәкiлеттi органға беру үшiн өздерiнiң функционалдық қарауындағы орман қорының мемлекеттiк есебi, мемлекеттiк орман кадастры, мемлекеттiк орман мониторингi жөнiнде материалдар әзiрлеудi;

- өздерiнiң функционалдық қарауындағы мемлекеттiк орман қоры учаскелерiнде аяқталған объектiлердi және орман шаруашылығы iс-шараларын жүргiзу нәтижесiнде өндiрiлген дайын өнiмдердi қабылдауды;

- мемлекеттік орман қоры учаскелерінде орман пайдаланғаны үшін төлемақы мөлшерлемелерін (сүректі түбірімен босату үшін мөлшерлемелерді қоспағанда) жобаларын әзірлеуді;

- уәкiлеттi органның және қалалық жергілікті өкiлдi органының қатысуымен өздерiнiң қарауындағы мемлекеттiк орман қоры учаскелерiнде орман ресурстарын ұзақ мерзiмдi пайдалануға беру жөнiнде тендерлер ұйымдастырады және өткiзудi;

- орман ресурстары сауықтыру, рекреациялық, тарихи-мәдени, туристік және спорттық мақсаттар; аңшылық шаруашылығының мұқтаждықтары; жанама орман пайдалану үшін ұзақ мерзімді орман пайдалануға берілген, өз қарауындағы мемлекеттік орман қоры жерлерінде орман пайдаланушыларға құрылыс объектілерін салуға учаскелер беруді;

- мемлекеттік орман қоры учаскелерінде ұзақ мерзімді және қысқа мерзімді орман пайдалану шарттарын мемлекеттік тіркеуді жүзеге асыруды;

- қоршаған ортаны қорғау саласындағы инвестициялық жобаларды әзiрлеудi және оларды қоршаған ортаны қорғау саласындағы уәкiлеттi органға табыс етуі бойынша.

*Су қорын қорғау, айдындарын бекіту, балық шараушылығы және аңшылық алқаптарын белгілеу, үйлестіру саласында мемлекеттік саясатты жүзеге асыру шараларының тиімділігін талдау барысында анықталғаны:*

Басқарма тарапынан Шымкент қаласында орналасқан балық шаруашылық су айдындарының тізбесі анықталған (Тоғыс, Бадам, Теке-су, Ақжар су қоймалары). Алайда, балық шаруашылығы су айдындары мен учаскелерінің тізбесін бекіту тұрғысында қала әкімдігіне ұсыныстар енгізілмеген, сәйкесінше Шымкент қаласы әкімдігімен қала аумағында орналасқан су айдындарының мен учаскелерінің тізбесі бекітілмеген.

Ал, Шымкент қаласының аумағында аңшылық алқаптары орналаспағандықтан, Басқарма тарапынан бұл бағытта функцияларды атқаруында қажеттілік туындамаған.

Өз кезегінде, аңшылық алқаптары тұрғысындағы функцияларды орындамауға объективті себептер негіз болса, керісінше су айдындарының тізбесін бекіту, балық шаруашылығы мәселелері аясында мемлекеттік саясатты іске асыру бойынша фукнциялардың Басқарманың лауазымды тұлғаларының тікелей лауазымдық міндеттерін орындамау салдарынан орын алған.

Нәтижесінде, Су ресурстарын, жануарлар дүниесін қорғау, өсімін молайту саласында мемлекеттік саясатты жүзеге асыру келесідей бұзушылықтарға жол берілген.

Қазақстан Республикасының 2004 жылғы 9 шілдедегі №593 «Жануарлар дүниесiн қорғау, өсiмiн молайту және пайдалану туралы» Заңының 10-бабы 2-тармағы 3), 4) 5-1), 5-3), 5-6), 5-7), 5-8), 5-9), 5-10)тармақшаларының және 37-бабы 1-тармағының талабы сақталмай қаралған тиісті функциялар мен жұмыстар Басқарма тарапынан орындалмаған, оның ішінде :

- жергiлiктi маңызы бар балық шаруашылығы су айдындарының және (немесе) учаскелерінің тiзбесiн бекiтудi жүзеге асыруға қала әкімдігіне ұсыныс енгізілмеген;

- жануарлар дүниесiн пайдаланушыларға Қазақстан Республикасының заңдарында белгiленген тәртiппен аңшылық алқаптар мен балық шаруашылығы су айдындарын және (немесе) учаскелерiн бекiтiп беру мен аңшылық және балық шаруашылықтарының қажеттіліктері үшін сервитуттарды белгілеу жөнiнде шешiмдер жобасын әзірленбеген;

- жануарларға ауырып қалған, бекітіліп берілмеген аңшылық алқаптар мен балық шаруашылығы су айдындарында және (немесе) учаскелерінде олардың қырылу қаупі төнген жағдайда оларға көмек көрсету жөніндегі іс-шараларды ұйымдастыру функциясы атқарылмаған;

- балық шаруашылығы су айдындарын және (немесе) учаскелерін бекітіп беру туралы қалалық жергілікті атқарушы органының шешімі негізінде конкурс жеңімпазымен балық шаруашылығын жүргізуге арналған шарт жасасу функциясы атқарылмаған;

- бір қаланың аумағында орналасқан, жергілікті, халықаралық және республикалық маңызы бар балық шаруашылығы су айдындарын бекітіп беру бойынша конкурстар өткізу функциясы атқарылмаған ;

- бiлiктiлiк талаптарына сәйкес келген, шарттық міндеттемелері орындалған жағдайда, бекітіп беру мерзімі өткен аңшылық алқаптар мен балық шаруашылығы су айдындары және (немесе) учаскелерін олар бұрын бекітіп берілген адамдардың өтінімі бойынша конкурс өткізілместен қайта бекітіп беру туралы қалалық жергілікті атқарушы органына ұсыныс енгізу функциясы атқарылмаған;

- уәкілетті органның ұсынуы бойынша екі және одан да көп қала аумағында орналасқан су айдындарының балық шаруашылығы учаскелерін қайта бекітіп беру туралы қалалық жергілікті атқарушы органына ұсыныс енгізу функциясы атқарылмаған;

- аңшылық шаруашылығының мұқтаждықтары үшін жануарлар дүниесін пайдаланушыларға аңшылық алқаптарды бекітіп беру бойынша конкурстар өткізу функциясы атқарылмаған.

Сондай-ақ, Шымкент қаласы аумағында аңшылық алқаптары орналаспағандықтан осы мәселеге қатысты функцияларды жүзеге асыруда қажеттілігі туындамаған, жұмыстар атқарылмаған оның ішінде келесі функциялар:

- аңшылық алқаптарды бекітіп беру туралы қалалық жергілікті атқарушы органының шешімі негізінде конкурс жеңімпазымен аңшылық шаруашылығын жүргізуге арналған шарт жасасу;

- сирек кездесетін және жойылу қаупі бар жануарларды интродукциялау, реинтродукциялау және будандастыру, сондай-ақ жасанды көбейту бойынша қызметті ұйымдастыру;

- балық шаруашылығы су айдындарын және (немесе) учаскелерін паспорттауды жүргізу;

**-** рекреациялық балық аулау аймағын белгілеуге қала әкімдігіне ұсыныс енгізу;

**-** балық шаруашылығы учаскелерінің шекаларын белгілеу, ұйықтарды (ұйықтық учаскелерді) ашу және жабуға қала әкімдігіне ұсыныс енгізу;

- екі және одан да көп қала аумағында орналасқан балық шаруашылығы су айдындарында ғылыми-зерттеу үшін аулау, сондай-ақ сирек кездесетін және құрып бара жатқан жануарлар түрін қоспағанда, жануарлар әлемін пайдалануға рұқсат беру функциясы бойынша жұмыстар атқарылмаған.

Сонымен қатар, "Су қорын қорғау саласындағы мемлекеттік саясатты іске асыру" функциялары бойынша Басқармамен бүгінгі таңда Ережедегі тиісті жұмыстар атқарылмаған, оның ішінде:

- бассейндік су шаруашылығы басқармаларымен, халықтың санитарлық-эпидемиологиялық салауаттылығы саласындағы уәкілетті органмен келісім бойынша ауыз сумен жабдықтау көздерінің су қорғау аймақтарын, белдеулерін және санитарлық қорғау аймақтарын белгілеу жөнінде жұмыстарды ұйымдастыру;

- өз құзіреті шегінде бассейндік су шаруашылығы басқармаларының келісімімен су қорғау аймақтары мен белдеулерін шаруашылық пайдаланудың режимі мен ерекше жағдайларын белгілеуді қамтамасыз етуге қала әкімдігіне ұсыныс енгізу;

-өз құзіреті шегінде конкурстық негізде Қазақстан Республикасының Үкіметі белгілеген тәртіппен су объектілерін оқшау немесе бірлесіп пайдалануға беруді ұйымдастыру;

- өз құзыреті шегінде жер үстi су объектiлерi жоқ, бiрақ ауыз су сапасындағы жер асты суларының жеткiлiктi қорлары бар аумақта осы суларды ауызсумен жабдықтауға байланысты емес мақсаттар үшiн пайдалануға заңнамамен белгіленген тәртіппен рұқсат беру туралы қалалық жергілікті атқарушы органына ұсыныс енгізу;

- бассейндік кеңестердің жұмысына және бассейндік келісімге қатысу, су объектілерін ұтымды пайдалану және қорғау, су бұру жөніндегі ұсыныстарды бассейндік кеңестердің қарауына енгізу, бассейндік кеңестердің ұсынымдарын зерделеу, оларды іске асыру жөнінде шаралар қолдану;

- өз құзыреті шегінде су объектілерін ұтымды пайдалану және қорғау жөніндегі іс-шаралардың іске асырылуын қамтамасыз ету;

- өз құзіреті шегінде судың жай-күйiне әсер ететiн кәсiпорындармен басқа да құрылыстарды орналастыруды және пайдалануға берудi, сондай-ақ су объектiлерiнде, су қорғау аймақтары мен белдеулерiнде құрылыс, түбiн тереңдету және басқа да жұмыстарды жүргiзу шарттарын келiсу;

- тиiстi аумақтарда орналасқан су объектiлерiнiң, сумен жабдықтау және су бұру жүйелерінің жай-күйi туралы халықты хабардар етудi жүзеге асыру.

Бұдан басқа, Басқарманың түсініктемесіне сәйкес 9 функцияның орындалмау себебін Ережесінде көрсетілген дәл сол мағынада Шымкент қаласы әкімдігінің 11.07.2018ж. №15 Қаулысымен бекітілген «Шымкент қаласының ауыл шаруашылығы және ветеринария басқармасы» ММ-ң Ережесінде бар болуын байланыстырады.

Қорыта келе, Қазақстан Республикасының қолданыстағы заңнамаларында және Басқарманың Ережесінде «Су айдындарын бекіту, балық шараушылығы және аңшылық алқаптарын белгілеу, үйлестіру саласында мемлекеттік саясатты жүзеге асыру» бойынша бекітілген 25 функцияның 24 функциясы бойынша жұмыстары атқарылмаған. Оның ішінде, су қорын қорғау, айдындары белгілеу мен балық шаруашылығына қатысты 20 функция Басқарма тарапынан тиісті шаралардың қабылданбау салдарынан орындалмаса, ал аңшылық алқаптардың қала аумағында орналаспауына байланысты 4 функция атқаруда қажеттіліктер туындамаған.

Нәтижесінде, бұл бағытта жүзеге асырылуы тиіс функциялардың 80% үлесі Басқарма тарапынан тиісті шаралардың қабылданбау салдарынан атқарылмағаны анықталған.

Сонымен қатар, Қазақстан Республикасының 2001 жылғы 16 шілдедегі №242 «Қазақстан Республикасындағы сәулет, қала құрылысы және құрылыс қызметі туралы» Заңына сәйкес, құрылыс-монтаждау жұмыстарын жүргiзу басталғанға дейiн тапсырыс берушi мемлекеттiк сәулет-құрылыс бақылауын жүзеге асыратын органдарға құрылыс-монтаждау жұмыстары басталғаны туралы хабар беру мiндетi жүктелген. Алайда, жобалау-сметалық құжаттама бойынша жүргізілген мемлекеттік экологиялық және санитариялық-эпидемиологиялық сараптамалардың, сондай-ақ ведомстводан тыс кешенді сараптама қорытындыларының негізінде, өз құзыреті шегінде кәсіпорындарды, құрылыстарды және өзге де объектілерді салуға, реконструкциялауға (кеңейтуге, техникалық қайта жарақтандыруға, жаңғыртуға) немесе күрделі жөндеуге тыйым салу немесе рұқсат беру функциясы орындалмаған. Сондай-ақ, Басқарма тарапынан жаңа объектілер салуға немесе бұрыннан барларын өзгертуге рұқсат беру функциясы жүзеге асырылмаған, сол себептен 2018 жылы жергiлiктi атқарушы органдарының қоршаған ортаны қopғaу саласындағы құзыретiнен алып тастау туралы Басқарма тарапынан Қазақстан Республикасының Энергетика министрлігіне хат жолданған. Аталған функцияны құзыретiнен алып тастау жөнінде қолдау таппай жауабы алынбаған.

Экологиялық Кодексі 57-1, 57-2 баптарына сәйкес, қоғамдық тындаулар Қазақстан Республикасының Қоршаған ортаны қорғау министрінің 2007 жылғы 7 мамырдағы №135-ө бұйрығымен бекітілген Қоғамдық тыңдауларды өткізу қағидаларына және Қазақстан Республикасы Энергетика министрінің м.а. 2016 жылғы 10 маусымдағы №240 бұйрығымен бекітілген Жобалары қоғамдық тыңдауларға шығарылуға жататын шаруашылық қызметі түрлерінің тізбесіне сәйкес жүргізілгені анықталған.

Мемлекеттiк экологиялық сараптама жүргiзу кезiнде қоғамдық тыңдау ұйымдастыру функциясы бойынша Басқарма 6 қоғамдық тыңдау өткізілген: «Шымкент қаласы Бәйдібек би даңғылы бойынан автожанармай-автогаз құю станциясын салу және қызмет көрсету» жобасы, «Ғылыми-зерттеу жұмыстарын жүргізумен Шымкент ескі қалашығын ғылыми жаңғырту мұражайландыру бойынша ЖСҚ әзірлеу» жобасы, «Шымкент қаласында темір жол тұйығы бар металлургия зауытының құрылысы» жұмыс жобасы, «Метил-трет-бутил-эфир өндіру зауытының құрылысы» жұмыс жобасы, «Шымкент қаласы, Қапал батыр көшесі, «Оңтүстік» индустриалды аймағы, құрылыс 4 мекенжайында: «Оттегі, азот өндіру және зауытаралық оттегі және азот құбырын салу» жұмыс жобасы, «Шымкент қаласы, Қызылжар шағын ауданындағы автожанармай құю станциясының құрылысы» жұмыс жобасы. Қоғамдық тыңдаулар өткізу туралы хабарландыру shymkent.gov.kz сайтына орналастырылған, қоғамдық тындау 14.01.2019ж. өткізілген.

«Қоршаған ортаны қорғау саласында құжаттар әзiрлеу жөнiнде ұсыныстар енгiзу, мұндай құжаттардың бастамашылық жобаларын қоршаған ортаны қорғау саласындағы уәкiлеттi органның қарауына беру» функциясы Басқарма тарапынан орындалмаған. Экологиялық Кодекстің 20-бабы 5)тармақшасының «Облыстардың, республикалық маңызы бар қалалардың, астананың жергiлiктi атқарушы органдары қоршаған ортаны қорғау саласында құжаттар әзiрлеу жөнiнде ұсыныстар енгiзедi, мұндай құжаттардың бастамашылық жобаларын қоршаған ортаны қорғау саласындағы уәкiлеттi органның қарауына бередi»-деген талабы сақталмаған.

Басқарма тарапынан Шымкент қаласы аумағындағы табиғат пайдалануға беруге болатын табиғи ресурстарды анықтау және оларды заңда белгіленген тәртіппен пайдалануға беру туралы шешім қабылдауға қала әкімдігіне ұсыныс енгізілмеген.

Осының салдарынан Қазақстан Республикасының заңдарында белгiленген тәртiппен табиғи ресурстарды табиғат пайдалануға беру туралы шешiм қабылдауға қала әкімдігіне ұсыныс енгізу функциясы орындалмай, Экологиялық Кодекстің 20-бабы 13)тармақшасының талабы сақталмағандығы орын алған.

Басқарманың Ережесінде бекітіліген "Қала аумағында тұрған табиғат объектiлерiнiң жай-күйi туралы халықты хабардар етудi жүзеге асыру функциясы бойынша іс-шаралар қабылданбаған, яғни функция тиісті түрде атқарылмай, Экологиялық Кодекстің 20-бабы 14) тармақшасының талабы сақталмаған.

Сонымен бірге, «Қоршаған ортаны қорғау саласындағы инвестициялық жобаларды әзiрлеу және оларды қоршаған ортаны қорғау саласындағы уәкiлеттi органға табыс ету» функциясы Басқарма тарапынан жұмыстар жүргізілмеген. Соның салдарынан, Шымкент қаласы аумағында қоршаған ортаны қорғау саласына тиісті инвестициялық жобаларды ұсыну арқылы инвесторларды тартуға болатындығы Басқарма тарапынан назарға алынбаған. Экологиялық Кодекстің 20-бабы 16) тармақшасының талабы сақталмай орын алып, тиісті функциясы орындалмаған.

- Ережеде бекітілген "Қоғамдық экологиялық сараптама жүргiзудiң тiркелуiн жүзеге асыру" функциясы бойынша, Экологиялық кодексінің 61-бабына сәйкес қоғамдық экологиялық сараптаманы қоғамдық бiрлестiктер ұйымдастыру қаралған және осы Кодекстің 65-бабы сәйкес қоғамдық экологиялық сараптама сараптаманы ұйымдастырушының оны жүргiзу туралы өтiнiш тiркелген жағдайда жүзеге асырылады деп көрсетілген. Басқармаға аудит мерзімі аралығында өтінімдер келіп түспегеніне байланысты орындалуына қажеттілік туындамағаны айқындалды.

***-*** "Өз құзыреті шегінде табиғат қорғау іс-шаралары жоспарларын келісу" функциясы бойынша Басқарма құзыретіне ІІ және ІІІ санаттағы объектілері бар табиғат пайдаланушыларға қоршаған ортаға эмиссияларға рұқсат беру кезінде қоршаған ортаны қорғау жөніндегі іс-шаралар жоспары келісу жүктелген.

2018 жылыдың қорытындысымен қоршаған ортаға эмиссияларға рұқсат беру өтінімі бойынша қоршаған ортаны қорғау жөніндегі іс-шаралар 39 жоспар келісілген, ал 2019 жылдың І жартыжылдықта келісілген қоршаған ортаны қорғау жөніндегі іс-шаралар жоспарының саны 45-ті құраған.

- "Қоршаған ортаны қорғау саласындағы жұмыстарды орындауды және қызметтер көрсетуді жүзеге асыратын сыртқы сарапшыларды (жеке және заңды тұлғаларды) сараптамалық жұмыстар жүргiзуге тарту функциясы" қажеттілік туындамауына байланысты, Басқарма тарапынан аталған функция орындалмаған.

Экологиялык кодекс бойынша Ережемен бекітілген парниктік газдар шығарындыларын азайту мен оларды сіңіру жөніндегі жобаларды әзірлеу және қоршаған ортаны қорғау саласындағы уәкілетті органмен келісу функциясы Басқарма құзыретіне кіргізілген.

Алайда, кәсіпорындармен және өзге де заңды тұлғалармен парниктік газдар шығарындылар мөлшерін анықтау аясында сараптамалар мен зерттеулер жүргізу үшін Басқарма тарапынан шаралар қабылданбаған. Соның салдарынан, парниктік газдар шығарындылардың мөлшерін азайту жобаларын әзірлеу функциясы орындалмаған.

«Заңды тұлға мәртебесi бар жергiлiктi маңызы бар ерекше қорғалатын табиғи аумақтар көрсететiн қызметтер үшiн тарифтер мөлшерiн бекiтуге қала әкіміне ұсыныс енгізу» функциясы бойынша Дендрологиялық саябақ аумағында ұсынылатын ақылық қызметтер бойынша тарифтер мөлшері соңғы рет ОҚО әкімдігінің 2017 жылғы 18 сәуірдегі №94 қаулысымен бекітілген. Алайда, Шымкент қаласының аумағында орналасқан Дендрологиялық саябақты Басқармаға бағынысты мекеме ретінде өткізілген сәттен бастап, көрсетілетін қызметтер мөлшері тарифін қайта бекіту бойынша қала әкімдігіне ұсыныстар енгізілмеген.

Алайда, Басқарма Жарғысына сәйкес, уәкілетті орган реттінде кәсіпорынның бюджетінен қаржыландырылатын қызметінің басым бағыттарын және міндетті жұмыс (қызметтер) көлемін анықтамаған, даму жоспарларын және оларды орындау жөніндегі есептерін бекітілмеген, кәсіпорынның даму жоспарларының орындалуын бақылау мен талдауды жүзеге асырылмай нәтижесінде Қазақстан Республикасының «Мемлекеттік мүлік туралы» Заңының 17-бабы, 8-10 тармағы, 39-бабының 5-тармағының талаптары сақталмаған.

*Ерекше қорғалатын табиғи аумақтар жүйесi мен экологиялық желiлерді дамыту, жануарлар дүниесін қорғау, өсімін молайту саласында мемлекеттік саясатты Басқарманың жүзеге асыру шараларының жағдайы:*

Шымкент қаласы аумағында ерекше қорғалатын аумақтар қатарына А.Асқаров атындағы Шымкент дендрологиялық саябағы кіреді аумағы 117 гектар, кеңейту жөнінде ұсыныстар уәкiлеттi органға енгiзілмеген қажеттілігі болмаған, соның салдарынан Басқармаға жүктелген 6 функция орындалмаған:

- Республикалық маңызы бар мемлекеттiк табиғи-қорық қоры объектiлерiнiң тiзбесi, ерекше қорғалатын табиғи аумақтар жүйесi мен экологиялық желiлерді дамыту, республикалық және жергiлiктi маңызы бар ерекше қорғалатын табиғи аумақтарды құру және кеңейту жөнiндегi ұсыныстарды уәкiлеттi органға енгiзу функцияның орындалуы бойынша:

- жергiлiктi маңызы бар ерекше қорғалатын табиғи аумақтарды құру және кеңейту жөнiндегi жаратылыстану-ғылыми және техникалық-экономикалық негiздемелерiн әзiрлеудi ұйымдастыру және оларға мемлекеттiк экологиялық сараптама жүргiзудi қамтамасыз ету;

- жергiлiктi маңызы бар мемлекеттiк табиғи-қорық қоры объектiлерiнiң тiзбесiн, жергiлiктi маңызы бар ерекше қорғалатын табиғи аумақтарды құру және кеңейту жөнiндегi жаратылыстану-ғылыми және техникалық-экономикалық негiздемелердi бекiтуге қала әкімдігіне ұсыныс енгізу;

- уәкiлеттi органмен келiсе отырып, жергiлiктi маңызы бар ерекше қорғалатын табиғи аумақтарды құру және кеңейту жөнiнде шешiмдер жобасын әзірлеу;

- ерекше қорғалатын табиғи аумақтардың барлық түрiн құру үшiн жердi резервте қалдыру жөнiнде шешiмдер жобасын әзірлеу;

- жергiлiктi маңызы бар мемлекеттiк табиғат ескерткiштерi аумағының шекарасын және қорғау режимiнiң түрлерiн бекiту үшін қала әкімдігіне ұсыныс енгізу.

***«***Заңды тұлға мәртебесi бар жергiлiктi маңызы бар ерекше қорғалатын табиғи аумақтар көрсететiн қызметтер үшiн тарифтер мөлшерiн бекiтуге қала әкімдігіне ұсыныс енгізу» функциясы орындалмаған. А.Асқаров атындағы Шымкент дендрологиялық саябағы аумағында ұсынылатын ақылық қызметтер бойынша тарифтер мөлшері соңғы рет ОҚО әкімдігінің 2017 жылғы 18 сәуірдегі №94 қаулысымен бекітілген. Алайда, Басқармаға бағынысты мекеме ретінде өткізілген сәттен бастап, көрсетілетін қызметтер мөлшері тарифін қайта бекіту бойынша қала әкімдігіне ұсыныстар енгізілмеген.

Басқарма тарапынан Шымкент қаласы аумағындағы жер қойнауын пайдаланушылармен шарттардың орындалуына мониторинг жасау және жер қойнауын мәселелері бойынша функцияларын атқару жөнінде:

Басқарма 2018 жылдың 30 қарашасында Түркістан облысы әкімдігінің уәкілетті органнан қабылдап алу-өткізу кезінде 38 жер қойнауын пайдаланушының келісімшарты мен бастапқы жұмыс бағдарламалары Шымкент қаласы әкімдігінің уәкілетті органның қарамағына өткізілген.

Алайда, Басқарманың жауапты қызметкерлерімен осы келісімшарттар бойынша міндеттемелердің орындалуын растайтын құжаттар, тиісті кезеңге өткізілетін есептіліктер мен өзгерістер енгізілген жұмыс бағдарламарымен және өзге де өзгерістер енгізілген құжаттарды қалпына келтіру және екінші тараптардан алдыру аясында жұмыстар жүргізілмеген.

Сонымен қатар, Басқарма Қазақстан Республикасының 2017 жылғы 27 желтоқсандағы «Жер қойнауы және жер қойнауын пайдалану туралы» №125-VІ ҚРЗ Кодексінің 54-бабының 4-тармағына сәйкес, (бұдан әрі - «Жер қойнауы» Кодексі) 6 жер қойнауын пайдаланушының арасында («Хаджи-К» ЖШС-ң шарты 21.02.2019ж. №3, «Шымкент тас» ЖШС-ң шарты 15.02.2019ж. №3, «Арслан» ЖШС-ң шарты 02.04.2019ж. №2, «Оңүстік Құрылыс Сервис» ЖШС-ң шарты 11.06.2019ж. №2, «Ұйымшыл құрылыс» ЖШС-ң шарты 21.02.2019ж. №3, «Шымкент» ӘКК» ҰҚ» АҚ-ы №512) түзілген жер қойнауын пайдалану туралы қосымша келісімі негізінде жер қойнауын пайдалану шарты кері қайтарылып және жер қойнауын қайта қалпына келтіру туралы талап қойылған .

Алайда, Басқарма «Жер қойнауы» Кодексінің 54-бабының 1-тармағының талаптары сақталмай, жер қойнауын пайдалану шарттары кері қайтарылған жер қойнауы пайдаланушылар тарапынан жер қойнауын қайта қалпына келтіру мерзімдері мен іс-әрекеттері нақты белгіленбеген. Бүгінгі таңға дейін, жер қойнауын қайта қалпына келтіру жұмыстарының жоспары бекітілімеген, жер қойнауын шарттары қолданылған мерзімге дейінгі жер қойнауын пайдаланушының міндеттемелерін орындату бағытында шаралар тиісті деңгейде атқарылмаған.

Нәтижесінде, 5 жер телімі бойынша жер қойнауын қайта қалпына келтіру жұмыстары жүргізілмеген және қайта қалпына келтіру жұмыстары аяқталмау қалу қаупі туындаған.

Сондай-ақ,«Жер қойнауы» Кодексінің 65-бабының 3) тармақшасының талабы сақталмай, Басқарма тарапынан кен іздеушілік шарттарын сақтауына бақылау жасалмаған.

«Жер қойнауы» Кодексінің 35-бабының 2-тармағының талабын сақталмау салдарынан, 27 жер қойнауын пайдаланушылар келісімшарт талаптарын бұза отырып, келісімшартта көзделген қаржылай міндеттемелерді орындауын расталмаған, міндеттемелердің орындалуы туралы Басқармаға ақпарат ұсынылмаған.

Басқарма тарапынан Шымкент қаласы аумағындағы пайдалы қазбалары бар жерлер елді мекендерге іргелес бола тұра, Ережеде көрсетілген 8 функция атқарылмаған, оның ішінде:

- «Жер қойнауы» Кодексінің 37-бабына сәйкес жер қойнауын пайдалану құқығын табыс етуге арналған рұқсаттарды беру, сондай-ақ кең таралған пайдалы қазбалар бойынша жер қойнауын пайдалану құқығын кепілге салу жөніндегі мәмілелерді тіркеу;

- кең таралған пайдалы қазбаларды барлауға немесе өндіруге арналған жер қойнауын пайдалану құқығын беру жөніндегі конкурстық комиссиялар құрамының жобасын бекітуге қала әкімдігіне ұсыныс енгізу;

- келісімшарт жасасу кезінде өңір халқының әлеуметтік-экономикалық және экологиялық мүдделерінің сақталумен байланысты мәселелерді шешу үшін жер қойнауын пайдаланушымен келіссөздерге қатысу;

- кең таралған пайдалы қазбаларды барлауға немесе өндіруге арналған жер қойнауын пайдалану құқығын беру жөніндегі конкурстық комиссиялардың құрамын бекітуге қала әкімдігіне ұсыныс енгізу;

- кең таралған пайдалы қазбалар барлауды немесе өндіруді жүргізуге арналған жер қойнауын пайдалану құқығын беру үшін конкурстарды дайындау және ұйымдастыру;

- жер қойнауын мемлекеттік геологиялық зерттеу жөніндегі жұмыстарды жүргізуге арналған жобалау-сметалық құжаттаманың сараптамасын қоспағанда, барлаумен немесе өндірумен байланысты емес жерасты құрылыстарын салуға және (немесе) пайдалануға арналған, елді мекендерді шаруашылық-ауыз сумен жабдықтау үшін жерасты суларына арналған кең таралған пайдалы қазбалар бойынша жобалау құжаттарына сараптама жүргізуді ұйымдастыру;

- кең таралған пайдалы қазбаларды барлау мен өндіруге және барлаумен немесе өндірумен байланысты емес жерасты құрылыстарын салуға және (немесе) пайдалануға арналған келісімшарттардың қолданысын қайта бастау туралы шешімдер қабылдау;

- жалпыға ортақ пайдаланылатын автомобиль жолдарын, теміржолдарды және гидроқұрылыстарды салу (реконструкциялау) және жөндеу кезінде жер қойнауын пайдалану құқығына рұқсат беру жұмыстары жүргізілмеген.

**2.6. Мемлекеттік аудит объектілері қызметінің әлеуметтік-экономикалық дамуға әсерін бағалау**

Шымкент қалалық мәслихатының 26.11.2018ж. №41/328-бс шешімімен Шымкент қаласының 2018-2020 жылдарға арналған даму бағдарламасы (бұдан әрі-Даму бағдарламасы) бекітілген.

Даму бағдарламасының «Экология және жер ресурстары» бағытында 5 нысаналы индикатор бекітілген.

Басқарма Даму бағдарламасында қаралған индикаторларға қол жеткізу және іс-шараның орындалуы бойынша мәліметті Шымкент қаласының экономика және бюджеттік жоспарлау басқармасына 12.02.2019ж. №09/114 шығыс хатымен ұсынған.

Мәліметке сәйкес «Ластаушы заттардың нормативті көлемі» бағытындағы қаралған 2 нысаналы индикатор орындалып қол жеткізілген.

Бағдарламаға сәйкес атмосфераға шығарындыларындағы ластаушы заттардың нормативті көлемі 0,084 млн.тонна, ал субъектілеріне төгінділерге ластаушы заттардың нормативті көлемі 0,035 млн.тонна жоспарда қаралған.

2018 жылы қала бойынша атмосфералық шығарындылардың нормативтік көлемі 0,075964 млн.тн (90,4 пайыз) және су объектілеріне төгінділердің нормативтік көлемі 0,02969 мл.тн (84,8 пайыз) құраған.

ҚР Ұлттық экономика министрлігінің 2018 жылғы 19 желтоқсандағы №104 бұйрығына сәйкес 2019 жылдан бастап жоғарыда аталған ластаушы заттардың нормативті көлемі бойынша индикатор базалық тізбесінен алынып тасталған.

Бұл ретте, даму бағдарламасының «Экология және жер ресурстары» бағытында бұдан басқа тұрмыстық қалдықтарды қатысты тағы 3 индикатор көрсетілген. Атап айтқанда,

* Пайда болған тұрмыстық қалдықтарды кәдеге жарату үлесі 18%;
* Облыстардың, республикалық маңызы бар қалалардың, астананаңы халқын қалдықтарды жинау және тасымалдау бойынша көрсетілетін қызметтермен қамту үлесі 95,0%;
* Экологиялық және санитарлық қағидалар талаптарына сәйкес келетін тұрмыстық қатты қалдықтарды орналастыру объектісінің үлесі 100%.

Алайда, аталған индикаторлар бойынша шаралар атқару мәселесі Басқарманың тікелей міндеттері мен функцияларына кіретіндігіне қарамастан, Басқарма тарапынан бұл нысаналы индикаторлардың орындалуы бойынша жұмыстар атқарылмаған, ақпарат әзірленбеген.

Сонымен қатар, айта кететін жай, Басқарма және оған бағыныстағы мекемелері қоршаған ортаны қopғaу саласындағы қаралған құзыреттерiне әлеуметтік-экономикалық дамуға өз әсерін тиісті деңгейде жүргізбегені орын алған. Басқармаға қатысты Ережеде қаралған құзыреті 80 пайызға дейін қаралған функциялары атқарылмай, тиімсіз жұмыс атқарғаны анықталды.

**2.7. Мемлекеттік аудит объектілерінің жіберіп алған пайдасының және экономикалық шығындарының анықталған фактілері:**

*Жер қойнауын пайдаланшылармен түзілген келісімшарттар талаптары бойынша жоспарланған көрсеткіштердің орындалу нәтижелілігі:*

Талдау барысында Басқарма тарапынан жер қойнауын пайдаланушылармен жасалған келісімшартта көрсетілген талаптарының сақталмау салдарынан жер қойнауын пайдалану жұмыстарын реттеу және ұйымдастыру бағытында атқарылған жұмыстары тиімсіз жүргізілгені анықталды.

Сондай-ақ, түзілген келісімшарттарда көрсетілген міндеттемелердің орындалуына мониторинг жүргізілмеген. Сонымен бірге, Басқарма 2018 жылғы міндеттемелердің орындалуы бойынша жер қойнауын пайдаланушылардан тиісті есептіліктер мен ақпараттар сұратылмағандығы орын алған.

Өз кезегінде, аудит барысында тиіс жер қойнауын пайдаланушылардың салықтарды уақтылы Қазақстан Республикасы Қаржы министрлігі мемлекеттік кірістер Комитетінің Шымкент қаласы бойынша мемлекеттік кірістер Департаменті (бұдан әрі - Салық комитеті) сұраныс жасалып ақпарат алынған, жеке есеп қисаптарының салыстыру барысында жер қойнауын пайдаланушылардың жергілікті бюджет кірісіне уақтылы тиісті салығын құйдыру қамтамасыз етілмегендігі орын алған.

Нәтижесінде, 2 мемлекеттік органның Шымкент қаласының табиғи ресурстар және табиғат пайдалануды реттеу басқармасы мен Салық комитеті арасында жұмыстарды үйлестіру жоқтығы анықталған.

Сондай-ақ, мемлекеттік органдар арасында Басқарма мен жер қойнауын пайдаланушылардың келісімшарттарында және жұмыс жоспарларында көрсетілген міндеттемелерінің орындалуы бойынша жүргізілген талдау барысында 27 жер қойнауын пайдаланушылармен 2018 жылдың қорытындысы бойынша 45 543,3 мың теңгеге қаржылай міндеттемелерінің орындалуы расталмаған. Оның ішінде, жер қойнауын пайдаланушыларының тарату қоры бойынша 1475,83 мың теңге, қызметкерлердің біліктілігін арттыру бойынша 2378,7 мың теңге, қоршаған ортаның эмиссиясы бойынша 2096,3 мың теңге, өңірдің әлеуметтік саласына 23 076,0 мың теңге және жер қойнауындағы пайдалы қазбаларды өндіру салығы бойынша 16516,5 мың теңгенің қаржылық міндеттемелерінің орындалғаны расталмаған (Жер қойнауы пайдаланушылар бойынша: «Дархан дала» ЖШС-і – 4776,0 мың теңге, «Памир-С» ЖШС-і – 730,0 мың теңге, «Құрылыс материалдары» ЖШС-і – 59,4 мың теңге, «Ерсу строй» ЖШС-і – 2382,9 мың теңге, «Оңтүстік Құрылыс Сервис» ЖШС-і 3996,8 мың теңге, «Шымкентское дорожно-ремонтное хозяйство» ЖШС-і – 1259,3 мың теңге, «Дорожно строительные материалы» ЖШС-і – 86,2 мың теңге, «Металлист» ЖШС-і – 160,3 мың теңге, «Арслан» ЖШС-і 1729,5 мың теңге, «КНМ и К» ЖШС-і – 2718,4 мың теңге, «Шымкентцемент» АҚ – 173,2 мың теңге, «Алди СО» ЖШС-і 71,3 мың теңге, «Кум-Тас» ЖШС-і – 1400,9 мың теңге, «Наурыз – 25» ЖШС-і – 17,5 мың теңге, ЖК «Амирбекова» - 2128,1 мың теңге, «Арслан» ЖШС-і – 30,0 мың теңге, «Казпромкирпич» ЖШС-і – 4320,3 мың теңге, «Болашақ-7» ЖШС-і – 485,0 мың теңге, «С-Аспандияр» ЖШС-і - 717,2 мың теңге, «Қарабастау» ЖШС-і 1158,7 мың теңге, «Бритекс Лайн» ЖШС-і – 991,6 мың теңге, «Агатем» ЖШС-і 2191,4 мың теңге, «Айгана» ЖШС-і – 3296,3 мың теңге, «Айгуль-ТЖ» ЖШС-і – 391,9 мың теңге, «Фируз» ЖШС-і – 382,4 мың теңге, «Оңтүстік Құрылыс Сервис» ЖШС-і – 3124,7 мың теңге және «Стандарт цемент» ЖШС-і 6762,4 мың теңге).

Басқарма тарапынан келісімшартта қаралған міндеттемелерінің орындалуын қамтамасыз ету бағытында шаралар жеткілікті деңгейде жүргізілмеген.

Бұдан басқа, Басқарма тарапынан жер қойнауын пайдаланушыларға пайдалы қазбаларды өлшейтін құрал (таразы) орнату қажеттілігі туралы міндеттемелерді бір ай көлемінде орындау қажеттілігі туралы хаттар жолданған. Алайда, Басқарманың жауапты қызметкерлерімен жер қойнауын пайдаланушылар тарапынан аталған міндеттеменің орындалуына талдау жүргізілмеген, бұдан әрі қарай талапты орындау аясында шаралар қабылданбаған.

Басқарма мен 6 жер қойнауын пайдаланушының арасында түзілген жер қойнауын пайдалану туралы шарттар кері қайтарылған.

Алайда, жер қойнауын пайдалану шарттары кері қайтарылған жер қойнауы пайдаланушылар тарапынан жер қойнауын қайта қалпына келтіру мерзімдері мен іс-әрекеттері нақты белгіленбеген. Бүгінгі таңға дейін, жер қойнауын **қайта қалпына келтіру жұмыстарының жоспары бекітілімеген**, жер қойнауын шарттары қолданылған мерзімге дейінгі жер қойнауын пайдаланушының міндеттемелерін орындату бағытында шаралар тиісті деңгейде атқарылмаған.

Нәтижесінде, бүгінгі таңға дейін **5 жер телімі бойынша жер қойнауын қайта қалпына келтіру жұмыстары жүргізілмеген** және қайта қалпына келтіру жұмыстары аяқталмау қалу қаупі туындаған.

Өз кезегінде, жоғарыда аталаған жағдайлар Шымкент қаласының аумағындағы жер қойнауын пайдалану, пайдалы қазбаларды игеру аясында Басқарма тарапанын атқарылуы тиісті функциялар жеткілікті деңгейде атқарылмаған және осы бағыттағы бақылаудың тиісті деңгейде еместігі және басқару бағытында атқарылған жұмыстары бойынша тиімсіз және нәтижелілігі төмен екендігін көрсетеді.

**IІІ. Жиынтық бөлік**

**3.1. Мемлекеттік аудит барысында қабылданған шаралар:**

**1. Басқарма бойынша**

Мемлекеттік аудит барысында құжаттандыру, ұйымдастыру, бухгалтерлік есеп және мемлекеттік сатып алу бөлімінің басшысы Ташимова Гулсара Сарсенбаевнаға сыйақыдан артық төленген 38,8 мың теңге 26.09.2019 жылғы №0032 түбіртегімен, жер қойнауын пайдалану, су және орман шаруашылығы бөлімінің басшысы Садыков Мұрат сыйақыдан артық төленген 38,9 мың теңге 08.10.2019 жылы №0001 түбіртегімен, табиғат қорғау бағдарламалары мен жобаларын іске асыру, лицензиялау, экологиялық реттеу бөлімінің басшысы Ермекбаева Гульнараға сыйақыдан артық төленген 34,1 мың теңге 08.10.2019 жылы №0003 түбіртегімен, барлығы 111,8 мың теңге бюджетке өндірілді.

Сонымен қатар, аудиторлық іс-шара барысында жоғарыда аталған 2018 жылы алынған стенд, арнайы тақта (вывеска), видеобақылау барлығы 487,7 мың теңге және 2019 жылдың І-жартыжылдығында алынған стенд, перде барлығы 1 000,0 мың теңге, жалпы 1 487,7 мың теңге 2370 шотына кіріске алынып, бұзушылықтар қалпына келтірілді.

Бұдан бөлек, аудиторлық іс-шара барысында 2019 жылы 15 наурыздағы №23 шарт бойынша алынатын стенд мекемеге орнатылып, мекеменің кірісіне алынып, №237004000043, №2370004000044, №237004000045 инвентеризациялық номерлері берілген.

**2. «Жасыл белдеу» коммуналдық мемлекеттік мекемесі бойынша**

Мекеменің он қызметкеріне, олардың атқарып отырған жұмыстарыҚазақстан Республикасы Үкіметінің 2015 жылғы 31 желтоқсандағы №1193 «Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы» қаулысының 15-қосымшаның 1-тармағындағы талаптарына сәйкес келмеседе негізсіз қосымша үстемақы белгіленіп төленген 407,0 мың теңге қыркүйек айының айлық жалақысын есептеу барысында жоғарыда аталған 10 қызметкерден ұстап қалып, қалпына келтірілген.

**3. А.Асқаров атындағы «Шымкент қаласының мемлекеттік дендрологиялық саябағы» мемлекеттік коммуналдық қазыналық кәсіпорны бойынша:**

# Республикалық бюджеттің атқарылуын бақылау жөніндегі есеп комитетінің 2015 жылғы 30 қарашадағы № 17-НҚ нормативтік қаулысымен бекітілген Облыстардың, республикалық маңызы бар қалалардың, астананың сыртқы мемлекеттік аудит және қаржылық бақылау жүргізу қағидасының 84-тармағына сәйкес, Шымкент қаласы бойынша тексеру комиссиясының 03.09.2019 жылғы №08/271 нұсқамасы берілді.

Осыған орай, Кәсіпорын тарапынан 10.09.2019 жылғы №36/1 н/қ «Бухгалтерлік есеп құжаттарын, активтердің есепке алынуы туралы» бұйрығымен 01.04-31.12.2017 жыл аралығы мен 2018 жылдың активтерді есепке алу және бухгалтерлік, қаржылық қалпына келтіру үшін комиссия құрамы бекітілген. Осының нәтижесінде, 2019 жылдың 30 қыркүйегінде бухгалтерлік есеп құжаттарын, активтердің есепке алынуы және бюджеттік есептемелерді қалпына келтіру жұмыстар бойынша түзілген актімен №2 «Бюджеттік шоттардағы қаражат қозғалысы бойынша жинақтау ведомосы»-мен 01.04-31.12.2017 жыл аралығында 426 055,0 мың теңге, 2018 жылы 521 110,0 мың теңге, барлығы 947 165,0 мың теңгеге бухгалтерлік және қаржылық есептемелері қалпына келтіру және активтерді есепке алу жұмыстары жүргізілген.

**3.2. Мемлекеттік аудит нәтижелері бойынша тұжырымдар:**

**1.** Шымкент қаласының табиғи ресурстар және табиғат пайдалануды реттеу басқармасына және оған бағынысты ұйымдарына бюджеттен бөлінген қаржылардың іске асырылуына тиімділік аудиторлық іс-шараның қорытындысы бойынша 2мемлекеттік мекеме және 1 мемлекеттік коммуналдық қазыналық кәсіпорын қамтылып, бөлінген қаржының көлемі **1 149 691,7** **мың теңге**, жалпы сомасы **1 000 509,6** **мың теңге** көлемінде Қазақстан Республикасының заңнамасы талаптарының сақталуын қамтамасыз ету, бюджет және өзге де заңнама талаптарының бұзушылықтарына жол берілгені анықталды, оның ішінде: қаржылық бұзушылықтар – **998 212,6** **мың теңге**, оның ішінде бюджетке түсетін түсімдер бойынша анықталған бұзушылықтар – **41 688,8** **мың теңге** және жер қойнауын пайдалану бағыты бойынша өзге де бұзушылық **3 854,5 мың теңге,** тиімсіз пайдаланубұзушылықтары – **2297,0**  **мың теңге.**

Жалпы анықталған **998 212,6** **мың теңге** қаржылық бұзушылықтардың **43 859,6 мың теңгесі** бюджетке өтелуге жатады, қалпына келтіруге жататыны **954 353,0** **мың теңге**, мемлекеттік аудит барысында **182,5** **мың теңге** бюджетке өндірілді, **949 309,7** **мың теңге** есептілік бойынша қалпына келтірілді.

Осылармен қатар, рәсімдік сипаттағы бұзушылықтардың саны –  **69 бірлікті** құрады**.**

**2.** Мемлекеттік аудит объектілерінің нәтижелерін бағалау «тиімділік», «нәтижелілік» және «мәнділік» аудит көрсеткіштері бойынша жүзеге асырылды, олардың қорытындылары мынаны көрсетті.

**«Тиімділік» мемлекеттік аудит көрсеткіші**

Бюджеттен бөлінген қаржы толығымен тиімді пайдаланылмады. Бюджеттік және өзге де заңнаманың сақталуына, уақтылы іске асырылуына тиісті бақылау мен мониторинг қамтамасыз етілмейді. Соның салдарынан, бюджеттік бағдарламалар бойынша есептілік формальды түрде жасалады, мемлекеттік сатып алу саласындағы заңнаманың талаптары сақталмаған.

Шымкент қаласының табиғи ресурстар және табиғат пайдалануды реттеу басқармасы бойынша Экологиялық кодексте қаралған және мекеменің Ережесінде бекітілген 98 функцияның орындалғаны 16 функция немесе 16,3%, толығымен атқарылмаған, бөлінген бюджет қаражатын тиімсіз пайдалануға жол берген. Сондай-ақ, Қазақстан Республикасы қолданыстағы заңнамаларында және Басқарманың Ережесінде «Су айдындарын бекіту, балық шараушылығы және аңшылық алқаптарын белгілеу, үйлестіру саласында мемлекеттік саясатты жүзеге асыру» бойынша бекітілген 25 функцияның 24 функциясы бойынша жұмыстары атқарылмағаны орын алған.

Сонымен қатар, Түркістан облысының аумағынан Шымкент қаласына орман қоры 4331,4 гектар бөлініп Шымкент қаласының әкімдігінің 2017 жылғы қаулысымен жер балансын бекіткенімен, бүгінгі таңда орман қорының 3578,6 га жер теңгерімі өз шешімін таппаған, уәкілетті органның балансына өтпеген.

Анықталған қаржылық және рәсімдік бұзушылықтары қолданыстағы бюджеттік және басқада заңнамалардың талаптары бұзылғаннан орын алған.

**«Нәтижелілік» мемлекеттік аудит көрсеткіші**

Республикалық және жергілікті бюджет есебінен бөлінген қаражатты игеруге қойылған мақсаттар мен міндеттерге қол толық жеткізілмеген және жекелеген мекемелер бойынша барынша пайдалы нәтиже алу көрсеткіштері толық орындалмаған.

Сонымен қатар, екі мемлекеттік органдар арасында Шымкент қаласының табиғи ресурстар және табиғат пайдалануды реттеу басқармасы мен Қазақстан Республикасы Қаржы министрлігі мемлекеттік кірістер Комитетінің Шымкент қаласы бойынша мемлекеттік кірістер Департаменті, жер қойнауын пайдаланушылардың жергілікті бюджет кірісіне уақтылы тиісті салығын құйдыру қамтамасыз етілмеген, келісілген келісімшарт талаптары орындалмай атқару барысында өзара жер қойнауын пайдаланушылардың есеп қисаптарына координация мен мониторингтің жоқтығының арқасында 2018 жылы 45 543,3 мың теңгеге жер қойнауын пайдаланушылардың міндеттемелері орындалғаны расталмаған.

Сондай-ақ, Басқарма тарапынан 012 «Мемлекеттік органның күрделі шығыстары» және 032 «Ведомстволық бағыныстағы мемлекеттік мекемелерінің және ұйымдарының күрделі шығыстары» бюджеттік бағдарламалары бойынша тікелей нәтижелері дұрыс бекітілмегендіктен Қазақстан Республикасы Бюджет кодексінің және Қазақстан Республикасы Ұлттық экономика министрінің бұйрығымен бекітілген «Бюджеттік бағдарламаларды (кіші бағдарламаларды) әзірлеу және бекіту (қайта бекіту) қағидаларын және олардың мазмұнына қойылатын талаптарының» бюджеттiк бағдарламаның түпкілікті нәтижелерінде бюджеттік бағдарламалардың стратегиялық жоспардың мақсатына сандық өлшенетін қол жеткізуі көрсеткіштері, аумақтарды дамыту бағдарламасын және бюджеттік бағдарламаның, мемлекеттік органның қол жеткізуі шартталған тікелей нәтижелер көрсетілуі тиіс талабы сақталмағандығы анықталды.

Шымкент қаласының 2018-2020 жылдарға арналған даму бағдарламасында қаралған 5 нысаналы индикаторлардың 3 нысаналы индикатор: «Пайда болған тұрмыстық қалдықтарды кәдеге жарату үлесі 18%»; «Облыстардың, республикалық маңызы бар қалалардың, астананаңы халқын қалдықтарды жинау және тасымалдау бойынша көрсетілетін қызметтермен қамту үлесі 95,0%»; «Экологиялық және санитарлық қағидалар талаптарына сәйкес келетін тұрмыстық қатты қалдықтарды орналастыру объектісінің үлесі 100%» орындалмаған. Шымкент қаласының табиғи ресурстар және табиғат пайдалануды реттеу басқармасының тікелей міндеттері мен функцияларына кіретіндігіне қарамастан, нысаналы индикаторлардың орындалуы бойынша жұмыстар атқарылмаған, сонымен бірге нәтижесінде оған бағыныстағы мекемелерде қоршаған ортаны қopғaу саласындағы қаралған құзыреттерiне әлеуметтік-экономикалық дамуға өз әсерін тиісті деңгейде жүргізбеген.

**«Мәнділік» мемлекеттік аудит көрсеткіші**

Қолданыстағы ҚР заңнамасы нормаларының оларды іске асыру үшін қабылданған талаптарынан ауытқу және аудит объектісі қызметінің ерекшелігіне және көрсеткіштер санатына қабылданатын шешімдерге ықпал ететін өзге де қателер, төмендегідей орын алғаны анықталды.

Шымкент қаласының табиғи ресурстар және табиғат пайдалануды реттеу басқармасы мен бағыныстағы «Жасыл белдеу» коммуналдық мемлекеттік мекемесінде ҚР Үкіметінің қаулысымен бекітілген «Мемлекеттік бюджет қаражаты есебінен Қазақстан Республикасы органдарының қызметкерлеріне сыйлық беру, материалдық көмек көрсету және лауазымдық жалақыларына үстемеақылар белгілеу» ережесінің талаптары сақталмай сыйақының артық тағайындалып төленгені орын алған.

Сондай-ақ, «Жасыл белдеу» мекемесінің 2019 жылға арналған штаттық кестесінде мекеменің лаузымды қызметкерлеріне директорына, директордың орынбасарларына, бас есепшіге, заңгерге, экономистке, кадр инспекторына, еңбек қауіпсіздігін қорғау инженеріне, қойма меңгерушісіне, радиооператорға және іс-жүргізушіге жұмыстың ауқымдылығы мен ауырлығына байланысты заңсыз 8 849 теңгеден қосымша ақылар төлеуі орын алған.

Сонымен бірге, 2018-2019 жылдары Қазақстан Республикасы Үкіметінің қаулысымен бекітілген «Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидалары», Қазақстан Республикасы Қаржы министрінің 2010 жылғы 03 тамыздағы №393 бұйрығымен бекітілген «Мемлекеттік мекемелерде бухгалтерлік есеп жүргізу қағидалары», Қазақстан Республикасы Үкіметінің 2015 жылғы 31 желтоқсандағы №1193 «Азаматтық қызметшілерге, мемлекеттік бюджет қаражаты есебінен ұсталатын ұйымдардың қызметкерлеріне, қазыналық кәсіпорындардың қызметкерлеріне еңбекақы төлеу жүйесі туралы», Қазақстан Республикасы Қаржы министрінің 2010 жылғы 7 қыркүйектегі №444 бұйрығымен бектілген «Есеп саясаты» және Қазақстан Республикасы Қаржы министрінің 2010 жылғы 15 маусымдағы №281 бұйрығымен бектілген «Мемлекеттік мекемелердің бухгалтерлік есепке алу шоттарының жоспарын бекіту туралы» бұйрығының талаптары сақталмау салдарынан бюджет қаржысы негізсіз төленгені анықталды.

Одан басқа, Шымкент қаласының табиғи ресурстар және табиғат пайдалануды реттеу басқармасы заңнамаға сәйкес 2018-2019 жылдары тұрмыстық қатты қалдықтарды жинауға, әкетуге, кәдеге жаратуға, қайта өңдеуге және көмуге арналған тарифтерді ықпал жасап уәкілетті органмен бекітілмеген, сондай-ақ, аталған жұмыстарды өз функциясында қаралғанмен нақты құзыретті заңнамаға Экологиялық кодекске қайшы басқа мемлекеттік мекемеге жүктегені орын алған.

Сонымен қатар, ормандарды күзетудi, қорғауды, молықтыру мен орман өсiрудi ұйымдастыруды және қамтамасыз ету Қазақстан Республикасының Орман Кодексінің талаптары сақталмаған, мемлекеттiк орман қоры аумағында орман пайдалануы реттелінбеген.

Қолданыстағы Қазақстан Республикасының заңнамаларына қайшы екі мемлекеттік мекеменің«Шымкент қаласының ауыл шаруашылығы және ветеринария басқармасы» мен «Шымкент қаласының табиғи ресурстар және табиғат пайдалануды реттеу» басқармасының Ережелері **«**Су қорын қорғау саласындағы мемлекеттік саясатты іске асыру» бойынша 9 функциясы бірдей болып 2017 жылы Шымкент қаласы әкімдігінің қаулысымен бекітілген. Аталған Ережегелерге заңнама шеңберінде бүгінгі таңда өзгеріс еңгізілмеген, қайта бекітілмеген.

Сондай-ақ, Шымкент қаласының аумағында орналасқан балық шаруашылық су айдындарының тізбесі анықталғанымен, балық шаруашылығы су айдындары мен учаскелерінің тізбесі Шымкент қаласы әкімдігімен бекітілмеген.

ҚР «Мемлекеттік мүлік туралы» Заңына сәйкес бағыныстағы кәсіпорынның бюджетінен қаржыландырылатын қызметінің басым бағыттарын және міндетті жұмыс (қызметтер) көлемін анықтау, даму жоспарларын және оларды орындау жөніндегі есептерін бекіту жөніндегі талаптарын «Шымкент қаласының табиғи ресурстар және табиғат пайдалануды реттеу» басқармасы сақтамаған, кәсіпорынның даму жоспарларының орындалуын бақылау мен талдауды жасамағаны орын алған.

**3.3.** **Мемлекеттік аудит нәтижелері бойынша ұсынымдар:**

Негізгі (талдамалық) бөлікте аталған мәліметтерді назарға ала отырып:

1.Мемлекеттік аудит іс-шараның қорытындысы Тексеру комиссиясының отырысына ұсынылсын.

2.Мемлекеттік аудит объектілері басшыларына Қазақстан Республикасының қолданыстағы бюджеттік және басқада заңнамасы талаптарының сақталуын қамтамасыз ету және келешекте қаржылық бұзушылықтарға жол бермеулері бойынша Тексеру комиссиясының Нұсқамалары ұсынылсын.

**3. Шымкент қаласының әкімінің аппарат басшысына *(Е.Әлімқұлов)*:**

**-** Қазақстан Республикасының заңнамасы талаптарының, бюджет және өзге де заңнама талаптарының бұзылуына жол берген Басқарманың лауазымды тұлғаларының тәртіптік жауапкершілігін қарауды;

**4. «Шымкент қаласының табиғи ресурстар және табиғат пайдалануды реттеу басқармасы» мемлекеттік мекемесі *(А.Татыбаев)*:** - Басқарманың Ережесінде қарастырылған функциялар мен міндеттердің заңнама талаптарына сай атқарылуы қамтамасыз етілсін;

- Басқарманың Ережесіне сәйкес қалдықтарға қатысты функциялардың Басқарма құзыреттілігіне өткізу бойынша тиісті құжаттар мен қала әкіміне ұсыныстар енгізу шаралары атқарылсын;

- «Шымкент қаласының ауыл шаруашылығы және ветеринария басқармасы» мен «Шымкент қаласының табиғи ресурстар және табиғат пайдалануды реттеу басқармасы» мемлекеттік мекемесі Ережелеріндегі **«**Су қорын қорғау саласындағы мемлекеттік саясатты іске асыру» бойынша бірдей бекітілген 9 функциясы қайта қарап, Ережелерге тиісті өзгерістер енгізу үшін тиісті шаралар қабылдансын;

- Шымкент қаласы аумағындағы орман қорын Шымкент қаласының теңгеріміне 3587,6 га қабылдап алу бойынша тиісті шаралар қабылдансын;

- жер қойнауын пайдалану аясында түзілген шарттар бойынша қабылданған міндеттемелердің уақтылы орындалуына және тиісті салықтық аударымдарының толық бюджетке өндірілуіне тұрақты бақылау жұмыстары жүргізілсін;

- аудитпен анықталған 27 жер қойнауын пайдаланушының 45 543,3 мың теңге көлемінде қаржылай міндеттемелерінің орындалу шаралары атқарылсын және бюджет есебіне өндіру қамтамасыз етілсін;

- кері қайтарылған жер қойнауын пайдалану шарттары бойынша жер учаскелерінде рекультивация шараларының жоспары түзіліп, жер қойнауын қалпына келтіру жұмыстарына бақылау жүргізілсін;

- «Шымкент қаласының кірістер департаменті» мемлекеттік мекемесі, «Оңтүстік Қазақстан геология және жер қойнауын пайдалану өңіраралық департаменті» Республикалық мемлекеттік кәсіпорны және Басқарма арасында жер қойнауын пайдалану мәселесі аясында тоқсан сайын ақпарат алмасу аясында үш жақты іс-шаралар жоспары түзілсін;

- іссапар шығындарына артық аударылған 173,4 мың теңге бюджет есебіне өндірілсін.

**5. «Шымкент қаласының экономика және бюджеттік жоспарлау басқармасы» мемлекеттік мекемесі *(Р.Мүлкеманов)*:**

- Шымкент қаласының 2018-2020 жылдарға арналған даму бағдарламасына сәйкес қатты тұрмыстық қалдықтар бойынша индикаторлардың орындалуын құзыреттілігіне сәйкес «Шымкент қаласының табиғи ресурстар және табиғат пайдалануды реттеу басқармасы» мемлекеттік мекемесіне жүктеу мәселесі қаралсын;

**6. «Шымкент қаласының табиғи ресурстар және табиғат пайдалануды реттеу басқармасының А.Асқаров атындағы «Шымкент қаласының мемлекеттік дендрологиялық саябағы» мемлекеттік коммуналдық қазыналық кәсіпорны *(Б.Мошкалов)*:**

- Кәсіпорында дебиторлық және кредиторлық берешектерді болдырмау шаралары қабылдансын;

- Заңнама талаптарын бұза отырып айлық жалақыдан артық аударылған 1 774,8 мың теңге жергілікті бюджет есебіне өндірілсін;

- Кәсіпорын тарапынан бухгалтерлік және қаржылық есептіліктердің заңнама талаптарына сәйкес жүргізілуі қамтамасыз етілсін.

**7. «Шымкент қаласының табиғи ресурстар және табиғат пайдалану басқармасының «Жасыл белдеу» коммуналдық мемлекеттік мекемесі *(Г.Сапарымбет)*:**

- Іссапар шығындарына артық аударылған 40,4 мың теңге қаржы бюджетке өндірілсін;

- Мекеменің 1188,8 мың теңге көлеміндегі негізгі қор бухгалтерлік есепке алынып, заңнама талаптарына сәйкес рәсімделсін.

**8. «Шымкент қаласының табиғи ресурстар және табиғат пайдалануды реттеу басқармасы» мемлекеттік мекемесі *(А.Татыбаев)*, «Шымкент қаласының табиғи ресурстар және табиғат пайдалану басқармасының «Жасыл белдеу» коммуналдық мемлекеттік мекемесі *(Г.Сапарымбет)*, «Шымкент қаласының табиғи ресурстар және табиғат пайдалануды реттеу басқармасының А.Асқаров атындағы «Шымкент қаласының мемлекеттік дендрологиялық саябағы» мемлекеттік коммуналдық қазыналық кәсіпорны *(Б.Мошкалов)*:**

- Қазақстан Республикасының заңнамасы талаптарының, бюджет және өзге де заңнама талаптарының бұзылуына жол берген қызметкерлер мен лауазымды тұлғалардың тәртіптік жауапкершілігі қаралсын;

- анықталған бұзушылықтарды жойып, қызметкерлер арасында түсіндіру жұмыстары жүргізіліп, алдағы уақытта болдырмау шаралары қабылдансын;

- осы аудиторлық қорытынды негізінде атқарылған жұмыстар туралы ақпаратты дәлелдеме құжаттарымен қоса отырып қағаз және электронды түрде **Шымкент қаласы бойынша тексеру комиссиясына 2020 жылдың 17 қаңтарына дейінгі мерзімінде** ұсынылсын;

**3.4. Қосымша:** Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі, мемлекеттік аудит объектілерімен жергілікті бюджетке қайтарылған және қалпына келтірілген қаражаттар туралы ақпарат.

**Тексеру комиссиясының мүшесі А. Балықбаев**

Аудит тобы: І.Айнақұлов

Е.Төлендиев